59 Inc bangunkan Kota Semarak dengan nilai RM3.1 bilion
Oleh KOSMO!

15 Januari 2023, 5:41 pm
PETALING JAYA – Kota Semarak, sebuah pembangunan bercampur bertingkat tinggi dengan teknologi hijau bakal merancakkan lagi sektor hartanah di lokasi strategik di Kuala Lumpur dengan menawarkan pelbagai pilihan kediaman termasuk projek perumahan mampu milik iaitu Projek Rumah Wilayah Persekutuan (Rumawip).
Projek yang dibangunkan di Jalan Sultan Yahya Petra atau lebih dikenali dengan Jalan Semarak itu akan menjalani tiga fasa pembinaan dengan nilai pembangunan kasar berjumlah RM3.1 bilion.
Hartanah tersebut akan dimajukan oleh syarikat usaha sama antara TH Properties Sdn. Bhd. (TH Properties) dengan penguasaan ekuiti sebanyak 70 peratus manakala bakinya oleh Malaysia Resources Corporation Berhad (MRCB)  untuk membangunkan 59 Inc. Sdn. Bhd. (59 Inc).
Pengarah 59 Inc dan juta Ketua Pegawai Eksekutif Kumpulan TH Properties, Azman Ibrahim berkata, projek hartanah tersebut terdiri daripada komponen pangsapuri perkhidmatan, pejabat kedai dan pusat beli-belah.

Menurutnya, fasa 1A yang dijangka siap menjelang bulan Februari tahun 2027 itu akan melibatkan pembinaan sejumlah 1,226 unit pangsapuri perkhidmatan, termasuk 100 unit Rumawip di empat buah menara dan 87 unit pejabat kedai.
“Kota Semarak menawarkan reka bentuk kontemporari dan bersesuaian bagi unit-unit yang mempunyai dua hingga 4 bilik tidur, bersaiz antara 802 kaki persegi hingga 2,400 kaki persegi dengan susun atur yang teliti untuk memaksimumkan akses kepada pemandangan panorama.

“Ciri lain yang dicadangkan di projek tersebut adalah  stesen pengecas kenderaan elektrik, stesen skuter Beam, keselamatan pelbagai peringkat, sistem pengurusan sisa pepejal dan penuaian air hujan.
“Sehubungan itu, pembeli hartanah Kota Semarak boleh menjangkakan kemudahan gaya hidup bandar dan infrastruktur yang komprehensif kerana lokasi pembangunannya yang strategik iaitu hanya kira-kira lima kilometer dari KLCC dan akses mudah ke lebuh raya DUKE,” katanya di sini.
Beliau berkata demikian dalam kenyataan yang dikeluarkan bersempena majlis pelancaran projek tersebut dan juga majlis menandatangani memorandum persefahaman antara TH Properties  dan Bank Islam Malaysia Berhad untuk pembiayaan akhir  serta bersama MBSB Bank Berhad untuk pembiayaan projek Kota Semarak.
Tambah Azman, TH Properties yang memiliki pengalaman luas dalam pembangunan hartanah kediaman dan komersial itu akan memberi penekanan kepada penyelarasan pembangunan yang menggalakkan gaya hidup lestari untuk pemilik rumah dan masyarakat sekitarnya.
“Menuju masa hadapan, kami memikirkan semula cara untuk menggabungkan lebih banyak ciri hijau dalam projek pembangunan kami dan memenuhi keperluan yang semakin meningkat untuk reka bentuk yang mengutamakan kehidupan pelanggan,” ujarnya. -KOSMO! ONLINE


Pengguna disaran kaburkan gambar rumah pada Google Street View
Oleh KOSMO!

15 Januari 2023, 5:30 pm
WASHINGTON – Orang ramai disaran mengaburkan (blur) gambar rumah mereka pada aplikasi Google Street View kerana ia berisiko mendedahkan maklumat peribadi seseorang secara online, lapor portal berita MailOnline semalam.
Medium pemetaan yang boleh diakses umum itu dianggap berguna kepada penjenayah untuk merancang serangan termasuk pecah rumah dan keganasan.
Ia sebelum ini telah mengaburi rumah Ketua Pegawai Eksekutif Apple, Tim Cook pada tahun lepas ekoran kebimbangan mengenai pengintipan.
Kini, orang ramai boleh mengaburkan rumah mereka dengan mudah apabila melayari laman web Google Maps.
Pengguna hanya perlu mencari alamat rumah mereka dan gambar rumah akan muncul. Jika terdapat butiran yang ingin dikaburkan, pengguna diminta klik pada tiga titik kecil yang berada di penjuru kiri laman itu.
Ia memberi pilihan untuk ‘Laporkan Masalah’ yang apabila diklik, membolehkan pengguna merekod paparan jalan yang tidak sesuai.

Permintaan boleh dikemukakan untuk mengaburkan muka, rumah, kereta, nombor pendaftaran kenderaan atau objek yang berbeza.
Pengguna juga berpeluang untuk memberitahu Google jika terdapat sebarang masalah dengan kualiti imej.
Satu-satunya butiran yang diperlukan untuk dimasukkan tentang diri anda ialah alamat e-mel. – Agensi


60 pelajar juling di Kelantan bakal jalani pembedahan mata
Oleh ROSLIZA MOHAMED

15 Januari 2023, 4:49 pm
KOTA BHARU – Seramai 60 pelajar sekolah menengah di Kelantan yang dikenal pasti mengalami masalah bola mata tidak selari sehingga menjadi juling akan menjalani pembedahan pada tahun ini.
Ketua Jabatan Oftalmologi dan Sains Visual, Pusat Pengajian Sains Perubatan (PPSP), Universiti Sains Malaysia (USM), Profesor Dr. Shatriah Ismail berkata, kesemua pelajar itu dari lima daerah iaitu di Jeli, Tanah Merah, Tumpat, Pasir Puteh dan Kuala Krai.
Menurutnya, kesemua pelajar itu dijangka akan menjalani pembedahan membetulkan semula bola mata dalam masa terdekat.
“Selepas pemeriksaan dijalankan, kebanyakan pelajar yang dikenal pasti mengalami masalah juling disebabkan faktor semasa dilahirkan selain ada antara mereka terjejas akibat penggunaan gajet secara berterusan semasa Perintah Kawalan Pergerakan (PKP) tiga tahun lalu.
“Daripada jumlah 60 pelajar itu, secara puratanya seramai satu hingga dua orang pelajar didapati mengalami masalah juling di setiap sekolah,” katanya ketika ditemui pemberita pada Majlis Seminar Penyakit Mata Juling di HUSM di sini hari ini.
Pada majlis itu, seramai 400 orang terdiri daripada kakitangan HUSM dan pelajar hadir sesi seminar yang disampaikan oleh Dr. Shatriah dan Pensyarah Kanan, Pakar Perunding Oftalmologi PPSP, USM, Profesor Dr. Zunaina Embong mengenai Saringan Retinopati Diabetes.

Mengulas lanjut, Dr. Shatriah memberitahu, pelajar sekolah yang dikenal pasti mengalami masalah juling selepas menjalani pemeriksaan menerusi Klinik Bergerak Pakar Mata Juling, Hospital Universiti Sains Malaysia (HUSM) di Pejabat Pendidikan Daerah (PPD) baru-baru ini.
Menurutnya, usaha turun padang oleh pihak HUSM bermula tahun lalu itu dijalankan untuk mengenal pasti golongan pelajar yang mengalami masalah juling.
“Proses sama sedang dijalankan di sekolah menengah di lima daerah lain iaitu Kota Bharu, Machang, Pasir Mas, Bachok dan Gua Musang ketika ini. Pemeriksaan mata kesemua pelajar di Kelantan dijangka akan selesai dalam masa terdekat.
“Selepas itu, kita merancang untuk menjalankan pemeriksaan mata kepada murid sekolah rendah selepas Hari Raya Aidilfitri tahun ini,” katanya. – KOSMO! ONLINE


Lima rakyat Malaysia akan didakwa di Mahkamah Thailand
Oleh NORHAFIZAN ZULKIFLI

15 Januari 2023, 4:42 pm
KUANTAN – Lima rakyat Malaysia yang menjadi mangsa sindiket pemerdagangan manusia di Myawaddy, Myanmar akan didakwa di Mahkamah Thailand kerana memasuki negara terbabit tanpa kebenaran.
Perkara itu dimaklumkan Pengerusi Jawatankuasa Hal Ehwal Pengguna dan Sumber Manusia, Sim Chon Siang yang membantu menyelamatkan kesemua mangsa terbabit.
Katanya, kesemua mangsa berusia antara 19 hingga 33 tahun itu kini berada di Bangkok, Thailand di mana Chon Siang akan bertolak ke sana pada Isnin untuk membawa mereka pulang.
“Mereka akan dibawa pulang selepas selesai proses dokumentasi dan saya akan membawa mereka pulang ke tanah air pada Selasa.
“Selepas selesai proses pendakwaan di mahkamah Thailand, kita akan menguruskan pasport sementara untuk mereka,” katanya ketika ditemui pada program edaran lokam sempena sambutan tahun baharu cina di Rumah Kanak-kanak Sultanah Hajah Kalsom, dekat Penor, di sini, hari ini
Chon Siang memberitahu, berdasarkan aduan yang diterima, lebih 40 individu warga Malaysia yang menjadi mangsa kekejaman sindiket pemerdagangan manusia masih terperangkap di Myawaddy, Myanmar.

“Dalam tempoh hampir dua minggu tahun ini , saya menerima 40 aduan daripada mangsa meminta kesemua mereka diselamatkan daripada terus menjadi mangsa sindiket.
“Jadi, kita akan berusaha mendapat maklumat lanjut sebelum usaha menghubungi waris dilakukan bagi membolehkan laporan polis dibuat terhadap kehilangan anak mereka,” ujarnya. – KOSMO! ONLINE


Sesi pemukiman perkukuh kesepakatan dan kesepaduan Jemaah Menteri
Oleh MOHD. HUSNI MOHD. NOOR

15 Januari 2023, 4:45 pm
PUTRAJAYA – Program Pemukiman anggota Jemaah Menteri Kerajaan Perpaduan yang berlangsung hari ini bertujuan memantapkan kesepakatan dan kesepaduan dalam kalangan anggota Jemaah Menteri.
Jabatan Perdana Menteri (JPM) menerusi kenyataan hari ini berkata, program bermula pukul 10 pagi tadi itu dihadiri Perdana Menteri, Datuk Seri Anwar Ibrahim serta 27 anggota Jemaah Menteri dan 10 pegawai kanan kerajaan di Kompleks Seri Perdana di sini hari ini.
Menurutnya, program dilaksanakan bagi memperkukuh dan memantapkan kesepakatan dan kesepaduan dalam kalangan Anggota Jemaah Menteri dalam Kerajaan Perpaduan.
“Program itu juga selaras hasrat Perdana Menteri yang mahu menterjemahkan agenda islah dan reformasi dalam pentadbiran Kerajaan Perpaduan.
“Ia juga diisi dengan sesi taklimat khas mencakupi aspek-aspek penting ke arah pemantapan penyampaian perkhidmatan dan pengukuhan tata kelola atau tadbir urus jentera kerajaan,” katanya.
Jelasnya, antara aspek yang dibincangkan dalam pemukiman itu termasuk Struktur Kerajaan dan Hal Ehwal Pentadbiran Awam, Pengurusan Kewangan dan Perolehan Kerajaan.

Jelasnya lagi, aspek lain disentuh termasuk Persidangan Antarabangsa dan Kepentingan Negara, Protokol Kerajaan dan Profesionalisme, Pembangunan Lestari, Senario Ekonomi dan Cabaran, serta taklimat berkaitan Komunikasi Media.
Dalam pada itu, katanya, Ketua Setiausaha Negara, Tan Sri Mohd. Zuki Ali, Ketua turut menyampaikan taklimat Pelaksanaan petunjuk prestasi utama (KPI) anggota Jemaah Menteri semasa sesi permukiman sama yang berakhir pukul 4.30 petang itu.
Sementara itu, Timbalan Perdana Menteri, Datuk Seri Ahmad Zahid Hamid menerusi hantaran di Facebook berkata, program itu bertujuan membincangkan hala tuju Kerajaan Perpaduan.
Katanya, ia turut membincangkan hala tuju, keberadaan Jemaah Menteri dalam Kerajaaan Perpaduan dan turut berkait rapat dengan penetapan KPI untuk setiap kementerian.- KOSMO! ONLINE


Pembangunan semula pekan lama Ipoh tidak melibatkan perobohan bangunan
Oleh LIYANA RAMLI

15 Januari 2023, 4:10 pm
IPOH – Kerajaan negeri dan Majlis Bandaraya Ipoh (MBI) sedang menyusun strategi bagi membesarkan kawasan tumpuan pelancongan di sekitar pekan lama sebagai langkah persediaan menarik lebih ramai pelancong berkunjung ke Ipoh.
Pengerusi Jawatankuasa Pelancongan Perak Loh Sze Yee berkata, rancangan ini sedang dibuat untuk membangunkan dan mengembangkan kawasan pelancongan di kawasan pekan lama di bandar ini.
“Kami mahu melakukan sesuatu secara sistematik dan tidak mahu menempatkan semua pelancong di satu tempat. Kini, kami sedang cuba memindahkan beberapa aktiviti pelancongan ke Lorong Seni. Sebanyak 15 gerai akan dibuka di sini.
“Apabila kita merancang, kita perlu melihat kesan kepada kawasan itu. Pekan lama masih mempunyai banyak pejabat, dan mungkin ada masalah jika semua aktiviti tertumpu di sana,” katanya kepada pemberita selepas merasmikan Bazar Tahun Baharu Cina di Lorong Seni di sini hari ini.
Menurutnya, Gerbang Komersial Paloh yang telah dilancarkan pada Jumaat lalu juga akan menjadi satu lagi destinasi pelancongan di negeri ini.
Sementara itu, Datuk Bandar Ipoh, Datuk Rumaizi Baharin berkata, Pekan Lama Ipoh tetap akan menjadi kawasan bersejarah dan struktur lama di kawasan itu tidak akan dirobohkan.

“Struktur luar bangunan tetap akan dipelihara kecuali bahagian dalaman yang akan dimodenkan mengikut trend semasa,” katanya.
Rumaizi berkata, MBI juga sedang menaik taraf Segi Tiga Pelancongan Ipoh bagi memulihkan industri pelancongan tempatan bagi menarik pelancong tempatan dan asing. – KOSMO! ONLINE


Kumpulan 10 bukan pengkhianat – Hasni
Oleh MUHAMMAD ZIKRI

15 Januari 2023, 4:22 pm
PONTIAN – Sepuluh Ahli Parlimen Barisan Nasional (BN) yang menandatangani Akuan Sumpah (SD) yang menyokong Perikatan Nasional (PN) tidak sewajarnya dilabelkan sebagai pengkhianat.
Ahli Parlimen Simpang Renggam, Datuk Seri Ir. Hasni Mohammad berkata, tindakan menadantangani SD tersebut disebabkan mematuhi keputusan Perhimpunan Agung UMNO (PAU), ‘ No Anuar, No DAP’, menolak DAP atau tidak bersetuju dengan Anwar (Datuk Seri Anwar Ibrahim).
“Kita biasanya diajar untuk mentafsir ayat-ayat Al-Ouran, kita perlu baca sepenuhnya, maka bila kita nak menganalisis dan menandatangani SD, juga harus melibatkan mengapa kita membatalkan SD.
“Tidak boleh cerita soal tanda tangan SD sahaja, pembatalan SD, perkara itu berikutan dan saya tidak perlu menjelaskan mengapa saya menandatangani SD, sedangkan membatalkan SD juga mengikut arahan parti,” katanya ketika ditemui selepas Majlis Ikrar Perlantikan Ketua-Ketua Kampung Daerah Pontian di Dewan Serbaguna Pejabat Daerah Pontian, hari ini.
Selain Hasni yang juga Pengerusi Badan Perhubongan UMNP Johor, turut menandatangani SD ialah Datuk Seri Hishammuddin Hussein (Sembrong), Datuk Seri Wee Ka Siong (Ayer Hitam), Datuk Seri Jalaludin Elias (Jelebu) dan Datuk Seri Wee Jeck Seng (Tanjung Piai)
Turut berbuat demikian, Datuk Seri M. Saravanan (Tapah), Isam Isa (Tamping), Adnan Abu Hassan (Kuala Pilah), Arthur Joseph Kurup (Pensiangan) dan Abdul Rahman Mohamad (Lipis).

Hasni yang juga ADUN Benut menambah, beliau sependapat dengan Datuk Seri Hishamuddin bahawa tiada elemen yang mengaitkan 10 Ahli Parlimen tersebut sebagai pengkhianat.
“Di mana letaknya elemen pengkhianatan, cuma kalau kita dengar cakap sesetengah pihak, saya percaya kita harus lihat soal struktur parti,” ujarnya.
Katanya, beliau berharap pucuk pimpinan parti melihat kepada isu SD dalam konteks yang boleh menambah kekuatan parti, tidak melihat mereka yang menandatangan SD itu mahu melemahkan parti.
Menurut beliau, ini kerana hanya seorang dua sahaja Ahli Parlimen berkenaan yang buat kenyataan, kerana sebarang kenyataan boleh mengurangkan sokongan kepada BN bagi menghadapi Pilihan Raya Negeri (PRN) di enam buah negeri nanti.
Sebelum ini Presiden UMNO, Datuk Seri Dr. Ahmad Zahid Hamidi menyatakan kesediaan memaafkan 10 Ahli Parlimen daripada (BN) termasuk daripada UMNO yang menandatangani SD bagi menyatakan sokongan terhadap Pengerusi PN, Tan Sri Muhyiddin Yassin sebagai Perdana Menteri selepas Pilihan Raya Umum ke-15 (PRU15).
Bagaimanapun, Timbalan Perdana Menteri itu menegaskan, beliau bersama-sama Lembaga Disiplin UMNO akan tetap memantau pergerakan ahli-ahli Parlimen terlibat sama ada mereka melakukan mana-mana kesalahan. – KOSMO! ONLINE


Penyanyi K-pop Daud Kim peluk Islam, tunai umrah
Oleh MOHD. HAIKAL ISA

15 Januari 2023, 3:47 pm
PEMUZIK dan YouTuber popular Korea Selatan, Jay Kim atau nama Islamnya, Daud Kim mencuri perhatian khalayak apabila mengerjakan umrah di Tanah Suci, Mekah.
Bukan kali pertama ke Tanah Suci, Daud yang memiliki hampir 4 juta pengikut di YouTube berkata, hidupnya kini tertumpu untuk mendekatkan diri kepada Allah SWT.
“Saya jejakkan ke Mekah sekali lagi. Tempat ini umpama ‘rumah’ saya. Sangat menenangkan  jiwa dan suci.
“Sebelum ini, kehidupan saya sangat teruk. Saya ingatkan diri ini orang yang paling tidak bertuah dalam dunia. Jadi, saya mencari-cari jalan kebenaran dan sentiasa cari jawapan sebenar.
“Saya akhirnya sedar, saya bukan keseorangan. Seseorang berada di samping saya membawa saya ke jalan benar. Saya dah sedar kewujudan Allah SWT,” coretnya menerusi satu hantaran status menyentuh hati dalam Instagram.
Dalam hantaran terbabit, Daud mengakui bahawa Islam adalah agama yang selama ini dicarinya. Justeru, dia berasa sangat bersyukur terpilih diberi hidayah daripada-Nya.
“Islam beri saya jawapan terhadap segala persoalan yang bermain di minda selama ini. Jawapan mengapa saya dicipta, mengapa saya hidup. Dan akhirnya nanti, ke mana saya akan pergi selepas mati.
“Saya masih buat dosa (silap) namun sekarang, saya seorang Muslim. Saya tidak akan berputus asa memohon keampunan daripada Allah SWT. Iman saya tidak akan pernah berubah, insya-Allah.

“Semoga ampunkan segala dosa saya dan bimbing saya ke jalan yang benar. Doa saya buat mereka yang memerlukan bantuan. Moga Allah SWT berkati hidup semua umat Islam. Sehingga kita berjumpa nanti di Jannah,” tulisnya lagi.
Kali pertama Daud ke Tanah Suci bagi tujuan umrah adalah pada April tahun lalu dan sejak itu, dia semakin aktif berkongsi perjalanan perubahan rohaninya menerusi platform media sosial termasuk Instagram.
Daud memeluk Islam sekitar tiga tahun lalu dan dia diperkenalkan dengan agama suci tersebut disebabkan insiden atau serangan bom 11 September 2001 atau 911 ketika usianya 8 tahun.
Akuinya pada permulaan, dia ‘dimomokkan’ dengan laporan media Barat yang meletakkan kesalahan seratus peratus terhadap Islam namun segalanya berubah apabila dirinya mengadakan persembahan jelajah di Indonesia dan mempelajari lebih mendalam tentang agama suci tersebut. – KOSMO! ONLINE


Bukan pengundi hantu, itu Skuad Sabil – Ahmad Maslan
Oleh AHMAD SHAHERMAN SHAMSURI

15 Januari 2023, 3:57 pm
PETALING JAYA – Dakwaan sesetengah pihak yang mengatakan terdapat ‘pengundi hantu’ yang dibawa masuk untuk meluluskan usul agar dua jawatan tertinggi UMNO tidak dipertandingkan adalah tidak benar.
Menjelaskan perkara itu, Setiausaha Agung UMNO, Datuk Seri Ahmad Maslan berkata, individu yang didakwa dalam video tular tersebut sebenarnya pegawai-pegawai Skuad Sabil.
Jelas beliau, perkara itu disahkan oleh Ketua Pemuda UMNO, Datuk Asyraf Wajdi Dusuki.
“Pegawai tersebut adalah dalam kalangan Ketua Pemuda yang diamanahkan untuk mengurus dan menjaga keharmonian dalam dewan dan luar Dewan Merdeka.
“Lokasi video itu ialah di Bilik Terengganu iaitu bilik yang dikhususkan kepada Sekretariat Skuad Sabil,” katanya dalam satu kenyataan di sini hari ini.
Mengulas lanjut, Ahli Parlimen Pontian itu berkata, beliau sendiri akan meminta Pengerusi Tetap UMNO, Tan Sri Badruddin Amiruddin untuk mengarahkan keluar sekiranya terdapat bukan ahli perwakilan di dalam dewan semalam.

Jelas beliau, diyakini 100 peratus tidak benar tuduhan liar itu dan ternyata ia berniat jahat serta fitnah.
“Kad yang tertera gambar perwakilan adalah dipakai sepanjang persidangan dan jiran-jiran kerusi perwakilan saling mengenali, malah pengacara juga umumkan agar perwakilan duduk di kerusi masing-masing yang telah ditetapkan,”ujarnya.
Terdahulu, Kosmo! semalam melaporkan, bekas Ketua Pemuda UMNO, Khairy Jamaluddin Abu Bakar mendakwa wujud komplot ‘Dewan Merdeka’ bertujuan meluluskan usul tambahan dua jawatan tertinggi UMNO yang tidak dipertandingkan dalam pemilihan akan datang.
Dakwa beliau, beberapa tanda nama yang dikhaskan untuk perwakilan UMNO pada kerusi dalam Dewan Merdeka di Pusat Dagangan Dunia (WTC) Kuala Lumpur, telah ditanggalkan untuk undian usul sempena PAU 2022. – KOSMO! ONLINE


Pesawat terhempas di Nepal, 16 maut
Oleh KOSMO!

15 Januari 2023, 3:53 pm
KATHMANDU – Sebuah pesawat yang membawa 72 orang terhempas di Nepal, kata syarikat penerbangan Yeti Airlines dan seorang pegawai tempatan, dengan sekurang-kurangnya 16 mangsa dilaporkan maut.
“Terdapat 68 penumpang dan empat anak kapal. Operasi menyelamat sedang dijalankan, kami tidak tahu sama ada terdapat mangsa yang terselamat,” kata jurucakap syarikat penerbangan itu, Sudarshan Bartaula kepada agensi berita AFP dalam laporan awal.
Menurut jurucakap tentera Nepal, beratus-ratus anggota penyelamat tiba di lokasi nahas bagi menjalankan misi mencari dan menyelamat.
“Kami menjangkakan menemui lebih banyak mayat. Pesawat tersebut pecah kepada beberapa bahagian,” kata jurucakap tersebut, Krishna Bhandari seperti dilaporkan akhbar The Guardian.
Badan pesawat itu dilaporkan terbakar ketika petugas penyelamat cuba memadamkan kebakaran, kata pegawai tempatan, Gurudutta Dhakal.
“Anggota penyelamat sudah sampai ke sana dan cuba memadamkan kebakaran. Semua agensi kini menumpukan usaha memadamkan api dan menyelamatkan penumpang terlebih dahulu,” kata Dhakal.

Pesawat ATR 72 milik syarikat penerbangan Yeti Airlines dilaporkan berlepas ke bandar Pokhara dari Kathmandu apabila ia terhempas landasan Lapangan Terbang Antarabangsa Pokhara pada pagi ini, lapor akhbar Kathmandu Post.
Laporan awal menyatakan bahawa pesawat terbabit terhempas ketika cuba mendarat dalam keadaan cuaca buruk. Ia dikatakan terbakar sejurus terhempas di landasan.
Beberapa laporan menyebut 32 mayat mangsa telah ditemui dengan kerajaan Nepal memanggil satu mesyuarat kabinet susulan insiden itu. – AFP/AGENSI


Peruntukan RM5.74 juta bina, baik pulih rumah veteran ATM
Oleh NOOR HAYATI MAMAT

15 Januari 2023, 4:04 pm
HULU TERENGGANU – Jabatan Hal Ehwal Veteran Angkatan Tentera Malaysia (JHEV ATM) memperuntukkan RM5.74 juta bagi pembinaan baharu dan baik pulih rumah ahli-ahlinya di seluruh negara pada tahun ini.
Ketua Pengarah JHEV ATM, Mejar Jeneral Zambery Jefry Darus berkata, pihaknya menyasar untuk membaik pulih sehingga 200 rumah dan membina 40 rumah baharu sepanjang tahun ini.
“Sebanyak RM2.9 juta disediakan bagi tujuan baik pulih rumah manakala RM2.84 juta pula bagi pembinaan baharu.
“Inisiatif ini bagi menjaga kebajikan pesara tentera tergolong dalam kalangan B40 yang tidak memiliki rumah sendiri atau kediamannya sangat daif,” katanya selepas menyerahkan kit banjir kepada 50 veteran ATM di Kuala Berang di sini hari ini.
Zambery berkata, JHEV ATM telah membina 30 rumah baharu dan membaik pulih 152 kediaman pesara tentera melibatkan peruntukan RM4.59 juta pada tahun lalu.
Jelas beliau, ia merupakan sebahagian inisiatif diambil JHEV ATM bagi menjaga kebajikan hampir 180,000 ahli veteran ATM di seluruh negara.

Dalam pada itu, Zambery berkata, seramai 2,500 veteran ATM seluruh negara telah dikenal pasti terjejas dengan banjir baru-baru ini.
Beliau berkata, mereka menerima kit banjir yang mengandungi barangan penjagaan diri dan makanan sumbangan pelbagai badan bukan kerajaan seperti Humanitarian Care Malaysia Berhad. – KOSMO! ONLINE


Kedai kasut di The Mines terbakar
Oleh AZMI NORDIN

15 Januari 2023, 3:49 pm
SERDANG – Sebuah kedai kasut yang berada di dalam pusat beli-belah The Mines musnah sepenuhnya dalam kebakaran, hari ini.
Pengarah Bomba Selangor, Datuk Norazam Khamis berkata, pihaknya menerima panggilan kecemasan berhubung kejadian pada pukul 11.39 pagi sebelum menggerakkan anggota ke lokasi.
Katanya, sebanyak 33 anggota berserta enam jentera telah dikejarkan ke lokasi kemalangan dari Balai Bomba dan Penyelamat (BBP) Bangi, BBP Bandar Tun Hussein On dan BBP Kajang bagi melakukan pemadaman api.
“Setibanya anggota di lokasi mendapati kebakaran membabitkan sebuah kedai kasut di dalam pusat beli belah terbabit yang berada di tingkat satu.
“Premis itu musnah 100 peratus dan api berjaya di kawal pada pukul 12.25 tengah hari tadi,” katanya dalam kenyataan hari ini.
Menurut beliau, tiada mangsa yang terbabit dalam kejadian itu dan punca kebakaran dan kerugian masih dalam siasatan. – KOSMO! ONLINE.


103 guru dari Thailand lawat Pusat Ulul Albab UPSI
Oleh LUQMAN RIDHWAN MOHAMED NOR

15 Januari 2023, 3:45 pm
TANJUNG MALIM – Pusat Ulul Albab (PUA) Universiti Pendidikan Sultan Idris (UPSI) menerima kunjungan seramai 103 guru dari Sekolah Phatna Wittaya Yala dari Thailand baru-baru ini.
Penyelaras Satu yang juga Pengarah PUA, Dr. Sakinah Salleh berkata, sempena kunjungan itu, guru-guru berkenaan mengikuti Program Eksplorasi Rentas Akademik dan Budaya: Explore The Beauty of Malaysia.
Katanya, program itu diadakan dengan kerjasama Kelab Sahabat Ulul Albab (KeSUA) di Dewan Konvensyen e-Learning, Kampus Sultan Abdul Jalil Shah di sini.
“Program yang berlangsung dari 8 hingga 12 Januari itu antara lainnya bertujuan mempromosikan konsep Quranik, Ensiklopedik dan Ijtihadik serta modul Ulul Albab kepada para guru dan tenaga pengajar di Sekolah Phatna Wittaya Yala.
“Delegasi dari Thailand yang diketuai Pengarah Sekolah Phatna Wittaya Yala, Rosdee Maengkaji itu juga berpeluang berkongsi ilmu bagi meningkatkan kemahiran pengajaran dan pembelajaran serta dapat mewujudkan komunikasi berkesan antara kedua-dua institusi,” katanya dalam satu kenyataan hari ini.
Pada masa sama, Sakinah berkata, program seperti itu dapat meningkatkan kualiti diri warga pendidik berkenaan dalam bidang perguruan sekali gus membantu dalam menyelesaikan masalah di institusi pendidikan dengan kritis.

Beliau berkata, kejayaan program Eksplorasi Rentas Akademik dan Budaya: Explore The Beauty Of Malaysia sejajar dengan matlamat Pusat Ulul Albab untuk menjadi pusat rujukan Ulul Albab serantau.
“Matlamat program itu adalah untuk mengetengahkan konsep Ulul Albab sebagai satu solusi kepada pembentukan generasi bertaqwa yang mampu menjadi pemimpin dan memimpin generasi pada masa hadapan,” ujarnya.
Dalam pada itu, Timbalan Naib Canselor (HEPA), Prof. Dr. Norkhalid Salimin dalam ucapan perasmian berkata, program itu baik dalam memantapkan lagi kualiti pendidik dan bakal pendidik pada masa hadapan.
Ini kerana, jelas beliau, program tersebut menampilkan panel-panel yang arif dalam bidang pedagogi perguruan.
“Saya yakin ia akan memberikan satu nilai tambah kepada warga pendidik bagi menimba seberapa banyak ilmu untuk dijadikan bekal bagi meningkatkan lagi kemahiran yang sedia ada,” ujarnya.
Program selama lima hari itu mendedahkan guru dari Sekolah Phatna Wittaya Yala kepada teknik pengajaran yang menggunakan modul Quranik, Ensiklopedik dan Ijtihadik melalui ceramah dan Latihan Dalam Kumpulan (LDK) yang dibimbing oleh Talent Pool Pusat Ulul Albab.
Peserta juga berkesempatan mengadakan perlawanan persahabatan bola sepak dengan kakitangan UPSI dalam mengeratkan ukhwah antara dua negara. – KOSMO! ONLINE


Kakak terkilan tidak sempat masak permintaan adik
Oleh AZIZAH SHAFIEI

15 Januari 2023, 4:16 pm
BERA – “Saya tahu, abah tak kuat hadapi kenyataan ni, jadi kami adik beradik kena kuat demi abah,” itu yang diluah kakak kepada mangsa yang dikhuatiri lemas di Sungai Pahang, di Kampung Batu Bor, di sini, pada Sabtu.
Farah Norain Mohd Fauzi, 22 memberitahu, bapanya, Mohd. Fauzi Mohamed Jidin, 52 yang tidak dapat menahan kesedihan meraung seorang diri di dalam biliknya selepas melihat tempat tidur adiknya.
Jelasnya, walaupun bapanya jarang berbual mesra dengan adiknya, namun sebagai bapa sudah pasti terasa kehilangan ini.
“Saya paling rapat dengan dia. Kali terakhir dia telefon saya Khamis minggu lepas, dan beritahu saya yang dia teringin nak makan masakan saya.
“Saya sedih bila teringat kata-kata dia. Saya tak dapat tunaikan hajat adik sebab saya dah kerja di Kuantan dan hanya masak kalau balik ke rumah,” katanya ketika ditemui KOSMO!.
Farah Norain berkata, antara makanan kegemaran adiknya itu ialah ayam masak kari dan goreng pedas.

Difahamkan, Faizal Akmal Fikri yang bekerja di kedai membasuh kereta merupakan anak bongsu kepada tujuh beradik yang tinggal bersama bapanya di Kampung Bukit Lada Awah, Temerloh.
Sementara itu, Mohd. Fauzi berkata, anaknya seorang yang periang itu tidak pernah memberi masalah kepada keluarga, malah tidak berat tulang untuk membantu sesiapa yang bermasalah.
“Saya memang tak tahu dia nak mandi di sini. Sebab kami bercakap perkara-perkara penting sahaja.
“Cuma, saya berharap sangat anak saya dapat dijumpai secepat mungkin. Itu sahaja harapan saya sebagai seorang bapa,” katanya.
Mohd. Fauzi yang juga berniaga kedai runcit memberitahu pernah meletakkan harapan kepada anaknya itu untuk menyertai pasukan penyelamat seperti tentera, polis dan bomba, namun Faizal Akmal Fikri tidak berminat untuk menyertainya.
Dalam perkembangan lain, Ketua Zon Dua Jabatan Bomba dan Penyelamat Pahang, Mohd Sobree Mohamed Salleh berkata, operasi menacari dan menyelamat (SAR) disambung bemula pukul 8 pagi dalam radius 10 kilometer (km) dari lokasi mangsa hilang.
Katanya, seramai 54 anggota bomba, polis, Angkatan Pertahanan Awam (APM) dan Persatuan Bulan Sabit Malaysia (PBSM) terlibat dalam operasi SAR.
“Kita melakukan operasi sehingga ke kawasan Jambatan Chenor iaitu dalam radius 10 kilometer dari lokasi mangsa hilang.
“Keadaan air sungai surut tapi deras. Namun operasi SAR masih diteruskan dengan bantuan sukarelawan dan penduduk kampung berdekatan,” ujarnya. – KOSMO! ONLINE


[VIDEO] Seorang maut, lima cedera angkara lumba haram
Oleh ASLIZA MUSA

15 Januari 2023, 4:06 pm
BAGAN SERAI – Seorang lelaki maut manakala lima lagi cedera dipercayai akibat lumba haram di Kilometer 187.7, Lebuh Raya Utara-Selatan arah selatan di sini awal pagi tadi.
Nahas jalan raya itu mengorbankan mangsa berusia 20 tahun di tempat kejadian akibat kecederaan parah di beberapa bahagian badan.
Ketua Polis Perak, Datuk Seri Mohd. Yusri Hassan Basri berkata, maklumat berkaitan kejadian itu diterima pada pukul 1.50 pagi membabitkan enam buah motosikal terlibat dalam kemalangan ketika berlumba.
Katanya, siasatan awal mendapati keenam-enam motosikal itu datang dari arah Plaza Tol Alor Pongsu menghala ke Bukit Merah.
“Akibat kemalangan itu, seorang penunggang motosikal maut manakala lima rakannya berusia antara 16 hingga 26 tahun mengalami pelbagai kecederaan.
“Kesemua mangsa yang cedera telah dihantar ke Hospital Taiping dan Parit Buntar untuk rawatan lanjut,” katanya di sini hari ini.

Menurut beliau, mayat mangsa juga dihantar ke Hospital Parit Buntar untuk bedah siasat.
Katanya, kes disiasat mengikut Seksyen 41(1) Akta Pengangkutan Jalan 1987.
“Orang ramai yang mempunyai maklumat berkaitan kejadian itu diminta tampil membantu siasatan dengan menghubungi Inspektor Mohd. Khairul Hanafi Hanapi di talian 05-7210539 atau 013-6200564,” katanya.
Dalam pada itu Mohd. Yusri menasihati pengguna jalan raya terutama golongan remaja agar tidak terlibat dalam sebarang kegiatan lumba haram.
“Tindakan boleh diambil mengikut Seksyen 42(1) akta sama yang membawa hukuman penjara tidak lebih lima tahun dan denda sehingga RM15,000 serta hilang kelayakan memegang lesen memandu selama lima tahun, jika disabitkan kesalahan,” katanya. – KOSMO! ONLINE


24 nelayan Vietnam dicekup, tak sempat ‘curi’ hasil laut negara
Oleh TOREK SULONG

15 Januari 2023, 2:16 pm
PASIR PUTEH – Agensi Penguatkuasaan Maritim Malaysia (APMM) menahan empat bot pukat tunda dan 24 nelayan warga Vietnam di lokasi 167 kilometer (km) hingga 196 km dari Kuala Tok Bali di sini pada Khamis lalu.
Keempat-empat bot yang dinaiki empat tekong bersama 20 awak-awak berusia 14 hingga 64 tahun itu ditahan selepas dipercayai terlibat dalam kegiatan menangkap ikan di perairan negara semasa anggota APMM menjalankan Op Naga Barat, Op Kuda Laut dan Op Damai di perairan Malaysia-Vietnam.
Pengarah APMM Kelantan, Syed Nor Adli Syed Ab. Rahman berkata, anggota APMM yang mengemudi Kapal Maritim Jujur melihat sebuah bot berada dalam keadaan mencurigakan pada pukul 6.52 petang sebelum mengesan tiga lagi bot nelayan asing di perairan negara kira-kira tiga jam kemudian.
Menurutnya, keempat-empat buah bot enggan memberi kerjasama dan cuba melarikan diri ke sempadan perairan negara ketika anggota penguatkuasa APMM memberi arahan untuk berhenti bagi pemeriksaan.
“Tindakan secara ‘force boarding’ terpaksa dilakukan semasa mengejar bot-bot berkenaan sebelum kesemua tekong mengalah dan mematuhi arahan APMM.
“Tekong dan awak-awak bot itu tidak melakukan sebarang tindakan agresif semasa pemeriksaan dijalankan. Berdasarkan siasatan awal, keempat-empat bot didapati terbabit dalam kegiatan menangkap ikan dan sotong,” katanya pada sidang akhbar di Pejabat APMM Kelantan di Tok Bali di sini hari ini.

Mengulas lanjut, Syed Adli memberitahu, pemeriksaan lanjut mendapati, bot-bot tersebut bagaimanapun tidak sempat menangkap hasil laut di perairan negara apabila bekalan ais di dalam tangki simpanan masih belum terusik selain tiada tangkapan ikan atau sotong dijumpai.
Katanya, keempat-empat buah bot, peralatan menangkap hasil laut, peralatan navigasi, peralatan komunikasi dan bekalan diesel sebanyak 1,200 liter yang dianggarkan bernilai RM1.66 juta turut dirampas.
“Proses membawa pulang bot ke jeti operasi APMM Tok Bali mengambil masa lebih 22 jam apabila salah sebuah bot mengalami kerosakan enjin.
“Kes disiasat mengikut Seksyen 15 (1) (a) Akta Perikanan 1985 kerana gagal mempamerkan sebarang dokumen kebenaran menangkap ikan di perairan negara oleh Ketua Pengarah Perikanan Malaysia,” katanya.
Menurut Syed Adli berkata, empat tekong yang ditahan disyaki melanggar Seksyen 16(3) akta sama manakala 20 nelayan disiasat mengikut Seksyen 6(1)(c) Akta Imigresen 1959/1963 kerana gagal mempamerkan sebarang dokumen pengenalan diri yang sah ketika pemeriksaan dilakukan. – KOSMO! ONLINE


Pukul, ugut anak kerana main telefon lewat malam
Oleh AZMI NORDIN

15 Januari 2023, 1:20 pm
PETALING JAYA – Berang melihat anak perempuan bermain telefon pintar lewat malam, seorang bapa bertindak memukul menggunakan tali pinggang dan mengugut bunuh dengan sebilah parang ditahan di sekitar Lembah Subang, di sini, kelmarin.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan kejadian itu daripada mangsa sekitar pukul 1.18 tengah hari.
Katanya, remaja perempuan berusia 15 tahun itu mendakwa dirinya telah dipukul dan diugut bunuh oleh bapa kandungnya sendiri.
“Bertindak atas maklumat, sepasukan polis memberkas bapa mangsa yang berusia 56 tahun pada pukul 10.30 malam.
“Kami turut merampas sebilah parang pemotong daging 0.3 meter,” katanya dalam kenyataan hari ini.
Menurut Mohamad Fakhrudin, punca kejadian disebabkan mangsa masih bermain telefon pintarnya hingga lewat malam dan bapa mangsa seorang yang panas baran.

“Suspek direman empat hari sehingga Selasa hadapan di bawah Seksyen 117 Kanun Prosedur Jenayah bagi membantu siasatan.
“Kes disiasat dibawah Seksuen 3(1)(A) Akta Kanak-Kanak 2001,” katanya. – KOSMO! ONLINE


Kerajaan belum putuskan Inisiatif PerantiSiswa diteruskan atau tidak
Oleh MOHD SHARKAWI LONDING

15 Januari 2023, 1:35 pm
KULAI – Kerajaan belum memutuskan sama ada untuk meneruskan program Inisiatif PerantiSiswa atau tidak kepada pelajar terdiri daripada keluarga golongan B40 tahun ini.
Timbalan Menteri Komunikasi dan Digital (KKD), Teo Nie Ching berkata, keputusan itu akan dibuat selepas Menteri Kewangan membentangkan Bajet 2023 pada sidang Parlimen akan datang.
“Lulus atau tidak bergantung kepada pengumuman Menteri Kewangan (Perdana Menteri, Datuk Seri Anwar Ibrahim).
“Perlu tunggu pengumuman Menteri Kewangan pada pembentangan Bajet 2023 pada sidang parlimen akan datang,” katanya.
Beliau berkata demikian ketika ditemui pemberita pada Majlis Pengagihan PerantiSiswa Zon Selatan di Sekolah Menengah Kebangsaan (SMK) Tunku Abdul Rahman Putra di sini hari ini.
Inisiatif PerantiSiswa merupakan program kerajaan untuk menyediakan peranti kepada mahasiswa Institusi Pendidikan Tinggi (IPT) yang berada dalam kelompok keluarga B40.

Dalam pada itu, Nie Ching yang juga Ahli Parlimen Kulai berkata, sehingga kini KKD menerima sebanyak 63,000 rayuan permohonan daripada mahasiswa dari seluruh negara.
Menurutnya, daripada jumlah itu sebanyak 25,000 rayuan telah diluluskan dan bakinya masih menunggu keputusan semakan pengesahan daripada institusi masing-masing sama ada pelajar terdiri daripada keluarga B40.
“Sehingga Januari tahun ini, sebanyak 474,311 permohonan telah diterima dan 362,016 permohonan diluluskan.
“Lebih 83 peratus atau 301,737 tablet sudah diedarkan di seluruh negara sehingga 15 Januari,” katanya.
Ujarnya, daripada jumlah agihan itu, sebanyak 23,435 peranti sudah diterima mahasiswa di negeri Johor.
Sementara itu, pelajar jurudan Diploma Kosmetologi Kolej Vokasional ERT Azizah, Intan Maisarah Muhamad Nizam, 19, berkata, dengan adanya peranti dapat membantu dan memudahkan proses pembelajaran terutamanya untuk mendapatkan makluman dalam internet selain menyiapkan tugasan.
“Sebelum ini, kalau nak buat tugasan kena pakai komputer kolej dan perlu ‘berebut’ dengan pelajar lain, tetapi bila ada tablet ini, kerja lebih mudah, sangat membantu kami,” katanya. – KOSMO! ONLINE


Tular remaja bertudung jadi ‘kepala singa’
Oleh KOSMO!

15 Januari 2023, 2:42 pm
PETALING JAYA – Tular di media sosial seorang remaja perempuan bertudung mempersembahkan tarian singa dengan tangkas di sebuah acara sekali gus disifatkan berjaya membawa mesej perpaduan negara.
Apa yang menarik menerusi perkongsian video Ah Peng di TikTok, remaja itu bukan sahaja cemerlang dengan gerak tari memukau, malah dia juga bertanggungjawab untuk berada di posisi hadapan.
Kecekapannya mengendalikan tarian tersebut bersama pasangan persembahan meraih sorakan padu penonton dan keterujaan netizen sejurus dia melepaskan kostum singa yang dikenakan.
“Terbaik adik-adik, 1 Malaysia kita bersama budaya dan bangsa. Eratkan silaturahim akak sokong 100 peratus sebab suami akak Cina Sabahan,” ujar FiDaTu_24.
“Macam ni pun air mata aku tumpah asbab kepandaian dia. Cayalah sayang,” komen Mazz-Ahmad pula.
“Alhamdulillah terbaik dik tahniah. Terharu kak tonton. Kita 1 Malaysia bahagia kita kerana keharmonian sesama bangsa, sayang awak,” komen seorang lagi netizen.

Dikongsikan sejak semalam, video tersebut sehingga kini berjaya meraih tanda suka sebanyak 98,100 dengan 5,042 komen. – KOSMO! ONLINE


Anggota polis trafik maut kemalangan
Oleh CHERINE JON

15 Januari 2023, 2:31 pm
KOTA SAMARAHAN –  Seorang anggota polis trafik maut apabila motosikal ditunggangnya berlanggar dengan Perodua Kancil di Kilometer 11, Jalan Datuk Mohd Musa di sini.
Ketua Polis Daerah Kota Samarahan, Deputi Superintendan Brodie Brangka berkata, kejadian dilaporkan berlaku kira-kira pukul 11.11 malam tadi.
Katanya hasil siasatan awal, kejadian berlaku apabila motosikal Yamaha Y15ZR yang ditunggang mangsa berlanggar dengan Perodua Kancil yang hendak memasuki simpang.
“Perodua Kancil terbabit yang dipandu seorang lelaki sedang bergerak dari arah Kota Samarahan hendak menuju ke arah Pasar Riyal.
“Semasa hendak masuk ke simpang, telah berlanggar dengan motosikal yang ditunggang mangsa yang bergerak lurus dari arah Kota Sentosa menuju ke Kota Samarahan, iaitu arah bertentangan,” katanya dalam kenyataan, hari ini.
Brodie berkata mangsa yang bertugas di Bahagian Siasatan dan Penguatkuasaan Trafik, Ibu Pejabat Polis Daerah (IPD) Padawan disahkan meninggal dunia di tempat kejadian oleh pegawai perubatan.

Pemandu kereta terbabit pula tidak mengalami kecederaan.
Katanya mayat mangsa telah dihantar ke Hospital Umum Sarawak untuk bedah siasat.
Beliau berkata kes masih dalam siasatan di bawah Seksyen 41 Akta Pengangkutan Jalan 1987. – KOSMO! ONLINE


Tarikh nikah makin dekat, Zarina Anjoulie pilih cincin
Oleh HANISAH SELAMAT

15 Januari 2023, 1:32 pm
PETALING JAYA – Bau nasi minyak Zarina Anjoulie semakin dekat apabila pelakon itu berkongsi momen sedang memilih cincin perkahwinan bersama bakal suami, Datuk Seri Khazrul Elzey.
Lebih manis apabila detik melaksanakan persiapan untuk melangkah ke gerbang perkahwinan turut disertai bapanya.
Bakal pengantin tidak ketinggalan menghadiahkan gelang tangan emas buat ibu tirinya.
“Beli cincin hari ini dengan mak dan bapa saya. Terima kasih bakal suami ku @elzeyanjoulie moga Allah sentiasa murahkan rezeki dan panjangkan umur awak.
“‘I love you so much (saya sangat cintakan awak),” katanya menerusi perkongsian video dalam Instagram.
Difahamkan majlis merisik akan diadakan dalam tempoh terdekat, manakala pernikahan Zarina dan Khazrul pula pada Mac depan.

Pasangan tersebut sebelum ini sudah menempah persalinan pengantin untuk hari perkahwinan mereka, malah bakal suaminya juga telah membeli rumah baharu untuk pelakon itu.
Menerusi perkahwinan terdahulu Zarina atau nama sebenarnya Zarina Anjoulie Lavocah Mohd. Fahizul, 35, dikurniakan seorang anak lelaki.
Sementara bakal suaminya yang juga ahli perniagaan pula berstatus duda. – KOSMO! ONLINE


Mahkamah: Pengasuh taska didakwa dera bayi hingga koma
Oleh TENGKU DANISH BAHRI TENGKU YUSOFF

15 Januari 2023, 1:27 pm
KUALA TERENGGANU – Seorang pengasuh sebuah taska dihadapkan ke Mahkamah Sesyen di sini hari ini atas tujuh pertuduhan mendera seorang bayi yang kini berada dalam keadaan koma.
Tertuduh, Raja Noor Iffa Nadia Raja Nordin, 27, membuat pengakuan tidak bersalah sebaik pertuduhan ke atasnya dibacakan di hadapan Hakim Nooriah Othman.
Berdasarkan pertuduhan pertama sehingga ketujuh, tertuduh didakwa menganiaya seorang bayi lelaki berusia empat bulan berkenaan di sebuah taska di bandar raya ini antara 1 sehingga 3 Januari lalu.
Perbuatan Raja Noor Iffa Nadia didakwa mengakibatkan bayi malang itu mengalami pendarahan di dalam kepala selain retak di bahagian tempurung kepala sebelah kiri.
Tertuduh didakwa mengikut Seksyen 31(1)(a) Akta Kanak-Kanak 2001 yang memperuntukkan hukuman penjara maksimum 20 tahun atau denda sehingga RM50,000 atau kedua-duanya jika sabit kesalahan.
Kosmo! 11 Januari lalu melaporkan seorang bayi lelaki berusia empat bulan yang bari tiga hari ke taksa berkenaan koma disyaki akibat didera.

Bayi tersebut berada dalam keadaan lemah sewaktu diambil bapanya berusia 29 tahun sebelum segera dihantar ke hospital untuk pemeriksaan pada 4 Januari lalu. – KOSMO! ONLINE


Faktor pasaran serantau dan global pengaruhi harga getah tempatan
Oleh MOHD. HUSNI MOHD. NOOR

15 Januari 2023, 2:37 pm
PUTRAJAYA – Kerajaan secara dasarnya tidak mempunyai kedudukan yang kuat sebagai pengeluar untuk melakukan intervensi meningkatkan harga getah secara unilateral di pasaran antarabangsa.
Kementerian Perladangan dan Komoditi (KPK) menerusi kenyataan hari ini berkata, Malaysia ketika ini hanya mengeluarkan empat peratus daripada keseluruhan pengeluaran getah dunia.
Menurutnya, faktor pasaran serantau dan faktor ekonomi global juga dilihat memberi pengaruh besar ke atas pergerakan harga getah di pasaran ketika ini.
“Kejatuhan harga juga ada kaitan dengan prospek ekonomi global yang lembab, peningkatan bekalan getah asli, penurunan harga minyak mentah dan kebimbangan mengenai hubungan perdagangan Amerika Syarikat-China serta ketidaktentuan daripada konflik Rusia- Ukraine,” katanya.
Bagaimanapun, katanya, KPK amat prihatin terhadap isu kejatuhan harga getah terhadap pekebun kecil getah dan penoreh di seluruh negara ditambah dengan kos sara hidup yang semakin meningkat.
Jelas KPK lagi, Lembaga Getah Malaysia (LGM) telah mengadakan siri perbincangan melibatkan pelbagai kementerian dan agensi berkaitan untuk mengurangkan impak kejatuhan harga getah.

“Antara usaha dilakukan termasuk memperkenalkan Insentif Pengeluaran Getah (IPG) sejak tahun 2015 bertujuan mengurangkan beban ekonomi pekebun kecil ketika harga getah di pasaran rendah di samping menggalakkan mereka untuk terus menoreh.
“Melalui pelaksanaan IPG, pekebun kecil akan menerima harga getah peringkat ladang (50 peratus kandungan getah kering) sekurang-kurangnya pada harga RM2.50 sekilogram.
“Sejak IPG mula dilaksanakan pada September 2015 sehingga Disember 2022, IPG telah diagihkan kepada 202,533 pekebun kecil di seluruh negara dengan perbelanjaan berjumlah RM446 juta,” katanya.
Katanya, kementerian turut memperkenalkan MyROL iaitu satu satu kaedah pemasaran getah melalui kaedah tender secara online bagi memastikan urusniaga lebih telus.
Tambahnya lagi, ketika ini terdapat 11 pusat jualan getah di sekitar Kelantan, Perak dan Pahang telah menggunakan MyROL dalam urusniaga mereka dan ini telah memanfaatkan kira-kira 700 pekebun kecil.
“Bagi setiap peserta pekebun kecil getah yang menyertai program ini, mereka akan menerima insentif tunai sebanyak RM 1/kg bagi 100 peratus kandungan getah kering (KGK).
“Peserta juga menerima bantuan di dalam bentuk input pertanian seperti baja dan racun yang bernilai RM 850 bagi setiap hektar secara one-off,” katanya.
Katanya, program lain yang sedang berjalan termasuk Projek Transformasi Perusahaan Getah Negara (TARGET) dan Permit Autoriti Transaksi-Getah (PAT-G). – KOSMO! ONLINE


AYG komited tubuh ‘ruang selamat’ untuk belia
Oleh ISWAN SHAFIQ ISA

15 Januari 2023, 2:49 pm
SEBERANG PERAI – Pertubuhan bukan kerajaan (NGO) berasaskan komuniti, ADAB Youth Garage (AYG) komited menubuhkan lebih banyak pusat interaksi belia atau dikenali sebagai ‘ruang selamat’ dalam usaha melahirkan lebih ramai anak muda kompeten pada masa depan.
Pengasas yang juga Ketua Pegawai Eksekutif AYG, Muhammad Nizam Samsudin berkata, sebanyak lapan buah pusat interaksi belia telah berjaya ditubuhkan di Selangor dan satu di Johor ketika ini.
Menurutnya, Pulau Pinang menjadi destinasi baharu penubuhan pusat itu hasil kerjasama strategik yang dijalin bersama kerajaan negeri, Wakaf Pulau Pinang (WPP), Etiqa Cares serta beberapa pihak yang berkaitan.
“Bagaimanapun, pendekatan (dari segi penubuhan pusat interaksi belia) di Selangor, Johor dan Pulau Pinang ini berbeza dan itulah yang mematangkan kita.
“Kita beri khidmat kepada komuniti setempat untuk biar mereka (golongan belia) ini rasa selamat, mak ayah pun rasa selamat. Kita ada model (pusat interaksi belia) yang berjaya di Bandar Baru Bangi, Selangor (untuk rujukan).
“Di sini (pusat interaksi belia), ada pelbagai kemudahan dan aktiviti untuk mereka. Ada komputer, perpustakaan mini dan sebagainya. Semuanya tidak dikenakan bayaran, percuma sahaja,” katanya.

Beliau berkata demikian pada Majlis Perasmian Pusat Interaksi Belia Pangsapuri Wakaf An-Nur oleh Timbalan Ketua Menteri I Pulau Pinang merangkap Yang Dipertua Majlis Agama Islam Negeri Pulau Pinang (MAINPP), Datuk Ir. Ahmad Zakiyuddin Abdul Rahman di Telok Air Tawar, di sini hari ini.
Hadir sama pada majlis yang turut melibatkan acara pertukaran memorandum persefahaman antara AYG dengan WPP berhubung penubuhan pusat interaksi belia itu ialah Ketua Pegawai Eksekutif WPP, Rosidi Hussain.
Difahamkan, AYG kini sedang meneroka peluang untuk menubuhkan sekurang-kurangnya tiga lagi pusat interaksi belia yang baharu termasuk di Kedah dan Perak dalam tahun ini atau selewat-lewatnya awal tahun depan.
Dalam pada itu, Ahmad Zakiyuddin memberitahu, kewujudan pusat interaksi belia di Pulau Pinang akan menjadi penghubung kepada program-program memperkasakan golongan tersebut yang telah wujud sebelum ini.
Justeru, beliau berharap agar kemudahan berkenaan dimanfaatkan sepenuhnya dalam membantu membentuk sahsiah serta jati diri mereka dalam mendepani pelbagai cabaran masa kini. – KOSMO! ONLINE


Pilih watak, Nadhir Nasar pernah dicop sombong
Oleh NUR EMIRA SAIZALI

15 Januari 2023, 3:30 pm
KUALA LUMPUR – Pernah dilabel sebagai artis sombong, pelakon Nadhir Nasar menjelaskan tindakan memilih watak bagi memastikan dirinya mampu memberi lakonan yang berkualiti.
Meskipun dilabel sebegitu, pemilik nama penuh Ahmad Nadhir Ahmad Nasar itu enggan mengambil pusing kata-kata negatif berkenaan dirinya dan akan terus mengekalkan prinsip tersebut.
“Memang ada beberapa produksi yang melabel saya sebegitu seperti cerewet dan sangat memilih.
“Namun saya okey sahaja dengan gelaran sebegitu sebab itu cara saya bekerja iaitu memilih watak yang saya mampu jayakan,” katanya kepada Kosmo! Online baru-baru ini.
Bercerita lanjut, jejaka berusia 27 tahun itu menegaskan, dia menolak tawaran produksi memilihnya hanya untuk mengisi watak yang tidak memberi impak kepada perjalanan kariernya.
“Saya tidak boleh bekerja dengan cara sebegitu sebab belum berada di tahap yang mampu menjiwai sebarang watak dalam sekelip mata.

“Ketika ini, fasa saya ialah perlu belajar sesebuah watak dengan mendalam dan mengambil masa untuk menjiwai sepenuhnya,” katanya lagi.
Pun begitu, dia tidak memilih pelakon termasuk heroin yang digandingkan dalam mana-mana drama atau filem lakonannya.
“Saya tidak memilih pelakon, hanya watak. Tidak akan sesekali memilih siapa yang saya hendak berlakon bersama sebab saya belum layak untuk demand sebegitu.
“Tambahan pula, lebih ramai pelakon yang saya bekerjasama, lagi banyak pengalaman saya timba,” ujarnya.
Sekadar info, Nadhir kini muncul dengan drama terbaharu Projek: High Council bersama dengan beberapa pelakon lain seperti Mierul Aiman, Amir Ahnaf, Naim Daniel dan Daiyan Trisha. – KOSMO! ONLINE


Sedia dikritik, Naim Daniel terus lantang bersuara
Oleh LIA OTHMAN

15 Januari 2023, 11:54 am
KUALA LUMPUR – Penyanyi Naim Daniel yang terkenal dengan sikap lantang bersuara dalam media sosial tidak berhasrat untuk berhenti mengeluarkan pendapatnya biarpun menerima kritikan ramai.
Naim, 26, berkata, apa yang dilakukan itu sebagai satu tanggungjawab untuk bersuara menegur sesuatu yang dianggap tidak betul.
“Saya percaya apa yang kita sampaikan tidak kira sesiapa saja, ada harga yang perlu dibayar. Harga itu haruslah berpatutan dengan apa yang kita cuba jual.
“Selepas mengambil kira dari apa yang dilakukan sebelumnya ketika bersuara dalam media sosial mengenai isu seperti kemanusiaan, politik termasuk masalah berkaitan sesiapa pun, selalunya saya baca semula.
“Setiap hujung tahun saya akan buat ‘post mortem’ (bedah siasat) dan akan tengok semuanya semula. Saya dapat lihat peningkatan kematangan diri dari 2020 lalu sehingga 2022 dan cuba teruskan benda itu,” katanya.
Dalam pada itu, Naim berkata, dia tidak menghalang sebarang kritikan dan sentiasa meraikan perbincangan media sosial dalam kalangan pengikutnya.

Penyanyi lagu Sumpah itu juga menegaskan akan terus menjadi dirinya sendiri dalam memberi pendapat menerusi media sosial.
“Saya sedar setiap apa yang saya sampaikan pasti ada pihak yang menerima dan sebaliknya menentang. Saya juga ambil positif pendapat yang menentang kenyataan saya dan menganggapnya sebagai teguran.
“Saya fikir kalau berdiam terhadap sesuatu perkara, itu akan menjadi masalah kepada masyarakat kelak,” ujarnya ketika ditemui pada majlis sidang media Konsert Patah Hati yang diadakan di Red Box Karaoke, The Gardens, baru-baru ini.
Bagaimanapun, Naim yang ditemui pada majlis sidang media Konsert Patah Hati di Red Box Karaoke, The Gardens, baru-baru ini mengakui permainan media sosial dalam masyarakat kini sesuatu yang bahaya dan perlu berhati-hati.
Sementara itu bercakap tentang Konsert Patah Hati, penyanyi muda itu akan terlibat dalam persembahan tersebut yang akan berlangsung di Zepp Kuala Lumpur pada 15 Mac depan.
Konsert tersebut bermula pukul 8.30 malam yang menampilkan barisan penyanyi tanah air seperti Ernie Zakri, Noh Salleh, Aisha Retno, Nastia dan Insomniacks. – KOSMO! ONLINE


Tiga parah dalam kemalangan di Kampung Batu Belah Klang
Oleh KOSMO!

15 Januari 2023, 11:45 am
KLANG – Tiga parah termasuk seorang wanita selepas terlibat kemalangan di Jalan Sungai Putus, Kampung Batu Belah di sini, hari ini.
Dalam kemalangan melibatkan tiga kenderaan dan motosikal itu, mereka yang parah berusia 29 hingga 48 tahun selepas patah kaki kanan dan kiri serta paha.
Pengarah Bomba Selangor, Datuk Norazam Khamis berkata, tujuh anggota termasuk pegawai dari Balai Bomba dan Penyelamat Sungai Pinang bergegas ke lokasi kejadian sebaik menerima panggilan kecemasan pukul 7.13 pagi.
Katanya, berdasarkan maklumat awam mendapati kemalangan melibatkan kenderaan masing-masing jenis Perodua Kancil dinaiki pasangan suami isteri selain Proton Saga, motosikal dan pacuan empat roda jenis Nissan Navara dari Pelabuhan Klang ke Shah Alam berhampiran sebuah sekolah rendah.
“Impak kemalangan itu menyebabkan penumpang Perodua Kancil dan pemandu Proton Saga tersepit manakala penunggang motosikal berusia 29 tahun tercampak ke dalam longkang sedalam 1.5 meter.
“Kesemua mereka dikeluarkan anggota bomba menggunakan peralatan khas,” katanya dalam kenyataan hari ini.

Jelas beliau, dua lagi iaitu pemandu iaitu Perodua Kancil yang patah tangan kiri dan pemandu pacuan empat roda yang cedera ringan keluar sendiri sebelum ketibaan bomba.
Tambah Norazam, kesemua mangsa telah dihantar ke Hospital Tengku Ampuan Rahimah untuk rawatan lanjut. – KOSMO! ONLINE


Sarawak bincang status wilayah dengan Perdana Menteri pada Khamis
Oleh CHERINE JON

15 Januari 2023, 11:38 am
KUCHING – Kerajaan Sarawak akan membincangkan mengenai statusnya sebagai wilayah dalam mesyuarat dengan Perdana Menteri, Datuk Seri Anwar Ibrahim pada Khamis ini.
Premier Sarawak, Datuk Patinggi Tan Sri Abang Johari Tun Openg berkata, ia bagi memastikan pewartaan status Sarawak sebagai wilayah dilakukan secara rasmi dan bukan sekadar kata-kata.
“Kita akan bertanya adakah Kerajaan Perpaduan ini serius mengiktiraf Sarawak dan Sabah sebagai wilayah dan bukannya negeri dalam Persekutuan Malaysia.
“Kita akan lihat bagaimana keadaannya. Kami ada mesyuarat pada 19 Januari depan, jadi kami akan memastikan perkara ini,” katanya ketika ditemui selepas merasmikan Program Pagi Bebas Kenderaan Bandaraya Kuching di Padang Merdeka, di sini hari ini.
Beliau berkata demikian ketika diminta mengulas kenyataan Timbalan Perdana Menteri, Datuk Seri Ahmad Zahid Hamidi bahawa kedudukan Sabah dan Sarawak dalam Malaysia bukan lagi berstatus negeri sebaliknya ditukar kepada wilayah.
Dalam pada itu, Abang Johari menyifatkan kenyataan Ahmad Zahid itu ‘sekadar cadangan’ kerana belum ada pewartaan dilakukan.

Katanya, untuk pengiktirafan itu berkuat kuasa, Perlembagaan Persekutuan mesti dipinda mengikut Perjanjian Malaysia 1963 (MA63) dan Laporan Jawatankuasa Antara Kerajaan (IGC).
“Dari mula lagi memang kita sepatutnya wilayah, tetapi keadaannya sudah berubah dalam 60 tahun. Sebab itu kita meminda MA63.
“Ini adalah mengikut apa yang termaktub dalam perlembagaan kita yang telah mengambil kira MA63 dan IGC.
“Sebenarnya kita wilayah, sebab itu jawatan Ketua Menteri juga ditukar kepada Premier Sarawak,” katanya. – KOSMO! ONLINE


Lagi Mat Ketum diberkas di daerah Barat Daya
Oleh SAFINA RAMLI

15 Januari 2023, 11:50 am
BALIK PULAU – Polis Daerah Barat Daya giat membanteras aktiviti pemprosesan dan pengedaran ketum atau lebih popular dengan panggilan ‘cakoroi’ dan sekali lagi menahan dua pemuda tempatan selepas disyaki menjalankan kegiatan itu di Teluk Kumbar di sini semalam.
Menurut Facebook Ibu Pejabat Polis Daerah Barat Daya, suspek berusia 23 dan 36 tahun itu ditahan anggota polis selepas ditemui berada dalam keadaan mencurigakan.
“Hasil pemeriksaan telah menemui kira-kira 126 liter disyaki air ketum siap diproses yang bernilai RM1,260. Kes disiasat di bawah Seksyen 30(3) Akta Racun 1952,” katanya dalam kenyataan di sini hari ini.
Kesemua bungkusan minuman terlarang itu dipercayai untuk dipasarkan kepada kaki ketum di sekitar kawasan berkenaan.
Dalam kes berlainan, polis telah menyita lapan buah motosikal kerana pelbagai kesalahan dalam Op Samseng Jalanan yang dijalankan di Pantai Seagate, Lebuh Raya Tun Dr Lim Chong Eu di sini kelmarin.
Katanya, operasi yang dijalankan dari pukul 11 malam dan tamat kira-kira empat jam itu adalah usaha pihak polis membendung kegiatan samseng jalanan dan lumba haram serta jenayah.

“Dalam operasi itu juga polis menahan dua lelaki berusia 21 tahun yang ditahan kerana menunggang motosikal secara melulu dan berbahaya di lokasi panas kumpulan pelesit rempit di negeri ini.
“Kesemua kes disiasat menurut Seksyen 42(1) Akta Pengangkutan Jalan 1987,” katanya.
Kenyataan itu berkata, sebanyak 52 keping saman dikeluarkan ke atas pemandu kenderaan atas pelbagai kesalahan dan pihak polis akan meneruskan operasi tersebut dari semasa ke semasa. – KOSMO! ONLINE


EPL: Howe akui benteng Newcastle akan teruji
Oleh KOSMO

15 Januari 2023, 1:00 pm
LONDON – Pengendali Newcastle United, Eddie Howe percaya pertemuan dengan Fulham di St. James Park, malam ini bakal menjanjikan ujian sebenar buat barisan pemain pertahanannya.
Selepas mengharungi 18 perlawanan, The Magpies muncul pasukan yang bolos paling sedikit apabila hanya melepaskan 11 gol dan kini Howe memasang harapan untuk menambah satu lagi kemenangan bagi mengukuhkan kedudukan di kelompok teratas.
Bagaimanapun, Howe tetap waspada dengan ancaman Fulham kerana Marco Silva sudahpun memimpin anak buahnya raih kemenangan dalam lima aksi terakhir termasuk atasi Chelsea, awal pagi kelmarin.
“Fulham sedang berada pada prestasi terbaik dan saya fikir Marco sudah pun melakukan tugasnya dnegan cukup cemerlang. Saya cukup kagum dengan cara permainan mereka.
“Permainan mereka sebagai satu unit cukup baik dan mereka berjaya bermain bola sepak dengan hebat. Secara taktikal, mereka adalah pasukan yang begitu menarik untuk disaksikan.
“Pemain mereka sedang berada pada prestasi terbaik dan pastinya mereka akan menjadi lawan yang sukar. Jadi, saya fikir ia akan menjadi ujian sebenar kepada kemampuan pertahanan kami,” katanya.

Berdasarkan kedudukan semasa dalam carta Liga Perdana Inggeris, Newcastle dan Fulham tidak jauh beza dengan menyaksikan The Magpies yang mengumpul 35 mata hanya dipisahkan empat mata berbanding The Cottagers. – AGENSI


Napoli ‘menggila’ belasah Juventus
Oleh KOSMO

15 Januari 2023, 12:30 pm
NAPOLI – Napoli terus menampilkan aksi menakjubkan pada saingan musim ini selepas membelasah Juventus 5-1 dalam saingan Serie A di Stadium Diego Armando Maradona awal pagi semalam.
Keputusan itu menyaksikan skuad kendalian Luciano Spalletti terus mengukuhkan cengkaman sebagai peneraju liga dengan mengumpul 47 mata, sekali gus memiliki kelebihan 10 mata ke atas pencabar terdekat, AC Milan.
Pada perlawanan itu, Napoli meledak lima gol hasil dua jaringan Victor Osimhen serta masing-masing satu gol Khvicha Kvaratskhelia, Amir Rrahmani dan Elif Elmas, manakala gol sagu hati Juventus dijaringkan oleh Angel Di Maria.
“Satu malam yang cukup menakjubkan untuk kami pada hari ini (semalam). Saya sangat gembira untuk pasukan kerana dapat meledak dua gol dan melakukan satu umpanan pada perlawanan ini.
“Saya harap kami boleh kekalkan momentum seperti ini untuk perlawanan akan datang. Kemenangan ini penting untuk terus mengukuhkan cengkaman, tetapi kami tidak boleh terlalu selesa dan perlu kekal fokus dalam setiap perlawanan,” kata Osimhen.
Pada masa sama, pemain antarabangsa Nigeria itu menggesa rakan sepasukan supaya kekal merendah diri memandangkan perjalanan masih panjang untuk mereka merangkul kejuaraan musim ini.

“Perjalanan masih panjang untuk kami pada saingan musim ini, jadi kami mahu terus mencatat kemenangan. Saya fikir kami ada peluang terbaik untuk menjadi juara pada hujung musim nanti jika terus mempamerkan aksi konsisten,” ujarnya. – AGENSI


Piala Dunia: India langkah kanan benam Sepanyol
Oleh KOSMO

15 Januari 2023, 12:00 pm
ROURKELA, India – Tuan rumah, India memulakan kempen Piala Dunia Hoki 2023 dengan langkah kanan selepas mengatasi Sepanyol 2-0 di Stadium Hoki Birsa Munda kelmarin.
Kehadiran 20,000 penyokong tuan rumah ternyata memberi semangat luar biasa kepada India untuk membuka kempen Kumpulan D dengan tiga mata.
Jurulatih India, Graham Reid memberi pujian kepada pemain pertahanan yang berjaya mengekang asakan Sepanyol untuk mencari gol penyamaan.
“Pemain dapat memasukkan bola ke dalam gawang dan ia adalah permulaan yang baik terutama mencatat kemenangan pertama pada hari ini.
“Kami berlatih bermain dengan 10 pemain kerana kami fikir pada satu ketika dalam kejohanan itu kami akan bermain dengan 10 pemain.
“Pada saingan tersebut, kami menguasai serangan dan itu sangat penting. Banyak perbezaan dapat dilihat dalam perlawanan pertama ini.

“Apa yang menggembirakan saya hari ini adalah usaha bertahan dan yang kedua kami mengendalikan bola dengan baik.
“Itulah yang anda perlukan untuk memenangi Piala Dunia. Kami perlu meneruskan permainan seperti ini pada perlawanan seterusnya,” kata Reid.
India akan menentang England dalam perlawanan kedua Kumpulan D di Stadium Birsa Munda pada malam ini.
Pada aksi pertama, England mendahului Kumpulan D selepas menewaskan musuh tradisi, Wales dengan keputusan 5-0.
Argentina turut melakar keputusan positif selepas mengatasi Afrika Selatan 1-0, manakala juara 2014, Australia mencatat kemenangan besar selepas membelasah Perancis 8-0. – AGENSI


Amaran ribut petir di 3 negeri petang ini
Oleh KOSMO!

15 Januari 2023, 1:10 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di tiga negeri sehingga pukul 2 petang ini.
MetMalaysia menerusi kenyataannya berkata, negeri-negeri terlibat adalah Selangor, Wilayah Persekutuan Putrajaya dan Negeri Sembilan.
“Ribut petir, hujan lebat dan angin kencang dijangka berlaku di negeri Selangor meliputi Kuala Selangor, Klang, Kuala Langat dan Sepang manakala keseluruhan kawasan bagi Wilayah Persekutuan Putrajaya.
“Di Negeri Sembilan, hanya Port Dickson yang terlibat,” katanya.
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam,” tambahnya. – KOSMO! ONLINE


Pekan Lama Arau produk pelancongan baharu Perlis
Oleh SYED AZLAN SAYED HIZAR

15 Januari 2023, 12:17 pm
ARAU – Pekan Lama Arau bakal berubah wajah menjadi satu lagi produk pelancongan baharu di negeri Perlis menerusi Projek Diraja Transformasi Komuniti Pekan Lama Kota Raja Arau.
Raja Muda Perlis, Tuanku Syed Faizuddin Putra Jamalullail bertitah, projek transformasi Pekan Lama Arau telah bermula sejak setahun setengah lalu apabila kebanyakan premis dicat semula dengan warna kuning dan putih.
“Beta harap komuniti di sini termasuk pengusaha kedai akan turut serta dan dapat bersama-sama merealisasikan usaha dilakukan.
“Dalam tempoh dua tahun, Pekan Lama Arau boleh menjadi tarikan kepada pelancong dan beberapa perkara merangkumi aspek kebersihan, aliran trafik dan pengindahan perlu diberikan perhatian oleh komuniti di sini,” titah baginda selepas berkenan merasmikan Karnival Tahun Baharu Cina Pekan Lama Arau di sini hari ini.
Berangkat sama pada majlis berkenaan, Raja Puan Muda Perlis, Tuanku Hajah Lailatul Shahreen Akashah Khalil bersama anakanda baginda, Sharifah Khatreena Nuraniah; Sharifah Farah Adriana dan Syed Sirajuddin Areeb Putra Jamalullail.
Dalam pada itu, Tuanku Syed Faizuddin bertitah, keluasan kawasan itu juga tidak terlalu besar untuk diuruskan dan mempunyai peniaga berbilang kaum terdiri daripada Melayu, Cina dan India.

“Beta berharap agar usaha bagi membangunkan kawasan ini tidak terhenti, malah selepas ini pihak berkaitan perlu duduk bersama dan bincang semula secara lebih teliti.
“Pekan Lama Arau boleh dibangunkan semula sebagaimana Projek Transformasi Diraja Kampung Nelayan Warna-Warni Seberang Ramai, Kuala Perlis yang semakin menjadi tarikan kepada pengunjung luar,” titah baginda.
Tambah baginda, jika projek transformasi di Seberang Ramai boleh berjaya, pembangunan semula Pekan Lama Arau ini juga dapat dilakukan kerana mempunyai keunikan tersendiri. – KOSMO! ONLINE


Waris kanak-kanak disyaki mangsa dera masih dikesan
Oleh AZMI NORDIN

15 Januari 2023, 12:10 pm
KAJANG – Polis masih mengesan waris kepada seorang kanak-kanak lelaki warga asing dipercayai mangsa dera yang ditemui di tepi jalan di Cheras Utama di sini, kelmarin.
Kanak-kanak lelaki itu ditemukan orang awam dengan kesan kecederaan di beberapa bahagian badan, tangan, jari dan dahi sebelum ditinggalkan bersendirian di tepi jalan.
Ketua Polis Daerah Kajang, Asisten Komisioner Mohd. Zaid Hassan, berkata setakat ini belum ada tangkapan dilakukan.
“Kita masih mengesan waris mangsa bagi membantu siasatan,” katanya ringkas dalam kenyataan hari ini.
Terdahulu, Kosmo! melaporkan, Ibu Pejabat Polis (IPD) daerah Kajang menerima panggilan kecemasan mengenai kanak-kanak terbabit daripada seorang lelaki tempatan kira-kira pukul 11.30 malam.
Kanak-kanak yang berusia lingkungan empat tahun itu dijumpai dalam keadaan berpakaian lengkap dan mempunyai beberapa kesan kecederaan pada tubuh, tangan dan dahi mangsa.

Bagaimanapun, pihak polis gagal menemukan sebarang butiran atau dokumen pengenalan diri mangsa.
Kes disiasat mengikut Seksyen 31(1)(a) Akta Kanak-kanak 2001 kerana mempunyai elemen penderaan dan pengabaian terhadap kanak-kanak.
Dalam pada itu, orang awam yang mempunyai maklumat kejadian boleh menghubungi balai polis berdekatan atau Pegawai Penyiasat, Inspektor Mohd. Zaiyaudi Mohd. Yaakub di talian 019-5355395 bagi membantu siasatan. – KOSMO! ONLINE


Projek baharu diteliti semula sebelum diumum – PM
Oleh NURUL IZZATI ZAINI

16 Januari 2023, 11:41 pm
PETALING JAYA – Projek-projek baharu di beberapa negeri akan dikaji dan diteliti semula dengan lebih mendalam lagi sebelum diumumkan kepada rakyat.
Perdana Menteri, Datuk Seri Anwar Ibrahim menjelaskan perkara itu dalam ucapan ketika majlis bersama dengan Penjawat Awam Negeri Perlis petang tadi di Dewan 2020, Kangar.
“Dalam majlis tersebut, saya mengambil kesempatan untuk menjelaskan bahawa projek-projek baharu di negeri-negeri yang saya lawati termasuk Perlis tidak akan diumumkan tanpa penelitian proses yang sangat ketat dan rapi dijalankan.
“Sebaliknya, ia mesti dikaji dengan mendalam dan mesti mendapat persetujuan semua pihak termasuk di peringkat agensi yang berkaitan.
“Ini supaya projek-projek baharu yang bakal diumumkan dapat dilaksanakan dengan mengangkat prinsip ketelusan dan keberkesanan,” katanya dalam satu hantaran di Twitter.
Tambah Anwar, beliau turut memberikan jaminan bahawa negeri Perlis, seperti negeri-negeri yang lain, tidak akan disisihkan dari perhatian dan dukungan Kerajaan Persekutuan.

Jelasnya lagi, beliau mahu semua negeri membangun serta meningkat tahap ekonominya dan semestinya memberi manfaat kepada seluruh rakyat.
Turut dihadiri dalam majlis tersebut ialah Menteri Besar Perlis, Mohd Shukri Ramli dan Setiausaha Kerajaan Negeri, Datuk Seri Hasnol Zam Zam Ahmad serta barisan Exco Kerajaan Negeri.
Sementara itu, Anwar turut menyatakan pendirian tetapnya terhadap perkara tersebut agar dapat melakukan yang terbaik buat negara dan rakyat.
“Saya amat konsisten dalam perkara ini dan Kerajaan tidak akan berganjak dari pendirian tersebut.
“Kita mesti bersama lakukan yang terbaik agar negara ini kembali bangkit dan makmur demi kesejahteraan negara dan rakyat,” ujarnya. – KOSMO! ONLINE


Lelaki dikhuatiri lemas ketika menjala di Sungai Hulu Paka
Oleh NIK NUR IZZATUL HAZWANI NIK ADNAN

16 Januari 2023, 10:24 pm
DUNGUN – Seorang lelaki dikhuatiri lemas selepas tergelincir di tebing Sungai Hulu Paka berhampiran Bandar Al Muktafi Billah Shah di sini hari ini.
Dalam kejadian 2.30 petang itu, mangsa, Muhammad Zuhaily Roslan, 21, yang berasal dari Kampung Gong Gemia, Paka, dipercayai dihanyutkan arus deras sungai berkenaan.
Ketua Zon 2 Jabatan Bomba dan Penyelamat Terengganu, Azman Alias berkata, sebelum kejadian, Muhammad Zuhaily dikatakan ke sungai berkenaan bersama seorang rakannya untuk menjala ikan.
“Sepasukan anggota bomba bergegas ke lokasi kejadian bergegas ke lokasi kejadian sebaik menerima maklumat berhubung insiden itu pada pukul 2.47 petang.
“Operasi mencari dan menyelamat masih diteruskan di sekitar lokasi kejadian dengan menggunakan bot,” katanya di sini hari ini. – KOSMO! ONLINE


Syamsul Yusof pilih berdiam diri, kongsi foto dua anak
Oleh MOHD. HAIKAL ISA

16 Januari 2023, 8:56 pm
PETALING JAYA – Pengarah sensasi, Syamsul Yusof terus mengambil pendekatan berdiam diri meskipun isteri pertamanya, memfailkan perceraian terhadapnya hari ini.
Tidak menjawab panggilan telefon dan pesanan mesej media, Syamsul atau nama sebenarnya, Mohd. Syamsul Mohd. Yusof bagaimanapun sempat memuat naik video pendek dalam Instagram dirinya sedang komited menjalani penggambaran filem terbaharunya, The Original Gangster.
“Filming (sedang menjalani penggambaran filem). #theoriginalgangster #OG,” tulisnya sebagai kapsyen video memaparkan dirinya sedang sibuk di lokasi penggambaran filem tersebut.
Kosmo! Online cuba mendapatkan keterangan daripadanya berhubung tuntutan cerai dilakukan isteri, Sarah atau nama sebenarnya, Puteri Sarah Liyana Megat Kamaruddin siang tadi namun setakat ini, tidak berbalas.
Sementara itu, menerusi InstaStory Syamsul, 39, berkongsi gambar dua cahaya mata tersayang hasil perkahwinan Sarah dengan tulisan berbunyi: “Always (emoji berbentuk hati)”
Terdahulu, selepas empat tahun bergelut mempertahankan rumah tangga, Sarah, 38, memfailkan perceraian terhadap suaminya di Mahkamah Syariah Wilayah Persekutuan di sini hari ini.

Kehadirannya di mahkamah turut ditemani dua adiknya dan peguam syarie yang mewakilinya iaitu Datuk Akberdin Abdul Kader.
Sejak awal tahun lalu, kisah rumah tangga pasangan berkenaan menjadi bualan hangat ramai selepas Sarah mendedahkan diganggu oleh orang ketiga.
Kemelut rumah tangga mereka semakin memuncak apabila Syamsul mendedahkan sudah bernikah di dengan Ira Kazar di Thailand pada 6 Januari lalu berwalikan bapa pengantin perempuan iaitu pelakon senior, Kazar Saisi.
Pendedahan tersebut mengundang reaksi negatif daripada orang ramai termasuk ibu bapa Syamsul iaitu Datuk Yusof Haslam dan Datin Fatimah Ismail yang tidak merestui perkahwinan kedua anak sulungnya itu.
Syamsul dan Sarah berkahwin pada 8 Mac 2014. Hasil perkongsian hidup, mereka dikurniakan dua cahaya mata iaitu Syaikhul Islam, 5, dan Sumayyah, 3. – KOSMO! ONLINE


Gangguan bekalan elektrik di Semenanjung Julai lalu akibat ‘tripping’
Oleh KOSMO

16 Januari 2023, 9:45 pm
PETALING JAYA – Suruhanjaya Tenaga (ST) mendapati insiden gangguan bekalan elektrik yang berlaku pada 27 Julai lalu di beberapa kawasan di Semenanjung Malaysia, berpunca daripada kejadian pelantikan (tripping) di Pencawang Masuk Utama (PMU), Yong Peng North.
Kementerian Sumber Asli, Alam Sekitar dan Perubahan Iklim menerusi kenyataannya berkata, kerosakan peralatan pengasing (disconnector) di PMU Yong Peng North menyebabkan berlakunya pancaran arka (flashover) dan menyambar ke talian bersebelahan dan mengakibatkan PMU Yong Peng North terpelantik.
“Untuk makluman, PMU tersebut mula beroperasi sejak tahun 1987 merupakan titik penting dalam sistem grid yang menghubungkan Wilayah Selatan dengan Wilayah Tengah dan Utara.
“Ia menyebabkan sistem grid terpisah kepada dua wilayah dengan frekuensi operasi yang berbeza, iaitu 48.9Hz di Wilayah Tengah dan 51Hz di Wilayah Selatan,” katanya.
Katanya, bagi menstabilkan frekuensi grid di Wilayah Tengah, mekanisme Skim Perlucutan Beban Automatik (Under Frequency Load Shedding-UFLS) telah diaktifkan bagi mengelakkan sistem grid daripada lumpuh sepenuhnya dengan kehilangan beban sebanyak 2,269 megawatt (MW) yang melibatkan sebanyak 65 PMU.
Siasatan oleh jawatankuasa siasatan yang melibatkan pakar teknikal bebas mendapati kerja-kerja penyelenggaraan di PMU Yong Peng North telah dilaksanakan mengikut jadual yang sepatutnya dan tiada unsur-unsur kecuaian dikenal pasti sebagai punca kejadian.

“Sebagai langkah segera, Tenaga Nasional Berhad (TNB) telah mengambil tindakan pantas dengan menukar semua disconnector di PMU Yong Peng North.
“Siasatan tersebut turut meneliti sama ada kejadian tersebut mematuhi Standard Prestasi Perkhidmatan (Guaranteed Service Level – GSL) TNB atau sebaliknya sebagai asas penentuan sama ada pelanggan terlibat layak diberikan rebat atau pun tidak,” katanya.
Tambahnya, berdasarkan semakan GSL, didapati proses pemulihan bekalan diselesaikan pihak TNB dalam tempoh yang dibenarkan di mana bekalan elektrik berjaya dipulihkan sepenuhnya dalam tempoh 2 jam 23 minit.
“Justeru, tiada penalti dalam bentuk rebat untuk pengguna dikenakan kepada TNB.
“Semua pihak terlibat telah mengambil langkah-langkah mitigasi jangka masa pendek, sederhana dan panjang bagi memastikan kebergantungan sistem grid di Semenanjung Malaysia dapat dipertingkatkan dan insiden sama dapat dielakkan berlaku di masa hadapan,” katanya. – KOSMO! ONLINE


Sami bunuh diri kerana cemburu selepas jatuh cinta pada cucu sendiri
Oleh KOSMO!

16 Januari 2023, 9:00 pm
BANGKOK – Seorang sami di Thailand yang sebelum ini menyerang cucu perempuannya yang berusia 17 tahun telah ditemui mati tergantung di dalam hutan, lapor portal berita Thaiger semalam.
Seorang pegawai penyiasat berkata, mayat sami bernama Phra Uthit, 56, ditemui kelmarin, tetapi dia dipercayai meninggal dunia selepas membunuh diri kira-kira seminggu lalu.
Pada Sabtu lalu, pegawai dari Balai Polis Phibun Mangsahan dipanggil ke sebuah kuil di bandar Ubon Ratchathani, wilayah Isaan di mana seorang gadis bernama Ae ditemui.
Ae ditemui dalam keadaan kecederaan parah oleh neneknya di penginapan seorang sami di Kuil Baan Na Gae daerah Phiboon Mang Sa Harn di Udon Ratchathani pada 8 Januari lalu.
Dia dibawa ke hospital berdekatan untuk rawatan. Kamera keselamatan di kuil merakam Uthit melarikan diri dengan motosikal Ae selepas serangan itu.
Polis menemui sepucuk surat di lokasi kejadian percaya bahawa Uthit menyukai Ae dan cemburu terhadap persahabatan mangsa dengan seorang lelaki yang dikenali mangsa baru-baru ini.

“Saya bayar segala-galanya untuk awak, yuran pengajian, yuran pergigian, aksesori, apa sahaja yang awak mahu. Saya tidak mempunyai peluang untuk menyentuh awak. Awak abaikan semua yang saya buat untuk awak,” demikian surat tersebut.
Uthit, 56, menjadi suspek dan waran tangkap dikeluarkan terhadap dirinya.
Polis menerima panggilan bahawa penduduk kampung tempatan telah menemui mayat Uthit di dalam hutan tidak jauh dari padang bola Sekolah Ban Nakae di mukim Rawe, daerah Phibun Mangsahan.
Sebaik sahaja tiba di lokasi kejadian, mereka menghidu bau busuk yang menyengat dan mendapati mayat Uthit tergantung pada pokok dengan tali yang menjerut lehernya.
Uthir dipercayai membunuh diri kerana tertekan dengan kes itu selain ingin melarikan diri daripada  ditahan polis. – Agensi


Piala AFF: Vietnam gagal sekat Thailand pertahankan kejuaraan
Oleh MOHD. FITRIE MUHAMAD

16 Januari 2023, 10:34 pm
BANGKOK – Kapten Thailand, Theerathon Bunmathan menjadi individu paling bernilai buat pasukannya apabila sekali lagi pamer kualiti ketika memastikan kemenangan 1-0 ke atas Vietnam pada aksi final kedua Piala Persekutuan Bola Sepak ASEAN (AFF) di Stadium Thammasat, sebentar tadi.
Selepas menjadi pencetus kepada dua gol Gajah Perang ketika seri 2-2 di Hanoi, Jumaat lalu, pemain yang bakal mencecah usia 33 tahun pada 6 Mac ini sekali lagi mengecewakan Vietnam, menyumbangkan gol tunggal perlawanan untuk mengesahkan kejuaraan ketujuh buat Thailand hasil kemenangan 3-2 secara agregat.
Sebaliknya buat Vietnam, keputusan itu menjadi penutup paling mengecewakan buat pengendalinya, Park Hang-seo yang bakal meninggalkan pasukan sejurus selesai tugasan di Piala AFF kali ini.
Terdahulu, aksi timbal balik kali ini boleh dikatakan bermula agak seimbang dan kedua-dua pasukan seperti mahu memanfaatkan tempoh 20 minit pertama untuk membaca taktikal lawan.
Bagaimanapun, sebaik memasuki minit ke-24, Theerathon akhirnya merubah tempo perlawanan dan selepas jaringan berjaya dihasilkan, skuad Gajah Perang nyata begitu selesa mengawal permainan hingga memaksa pemain Vietnam lebih banyak mengejar bola berbanding mengatur serangan.
Sekalipun pelawat kekal dengan kemahuan untuk memburu gol semangat, Thailand seakan mendapat tenaga tambahan manakala Vietnam sering dikecewakan oleh beberapa hantaran tidak tepat dan setiap gerakan diatur seperti terlalu mudah dibaca oleh pemain tuan rumah.

Bersambung babak kedua, tuan rumah terus menyajikan skrip hampir sama dengan 45 minit pertama, terus mempamerkan aksi penuh berdisiplin sama ada ketika melakukan serangan atau pun bertahan.
Berbaki 30 minit sebelum wisel penamat dibunyikan, Thailand yang sudah pun memiliki kelebihan untuk diangkat selaku juara mula dilihat ‘simpan tenaga’ dengan mengendurkan asakan dan mengalih tumpuan kepada tugasan bertahan. – KOSMO! ONLINE


Wang Bantuan Awal Persekolahan lebih RM100,000 disamun depan bank
Oleh KOSMO

16 Januari 2023, 10:09 pm
PETALING JAYA – Murid-murid di sebuah sekolah di Beranang, terpaksa berputih mata apabila wang Bantuan Awal Persekolahan (BAP) lebih RM100,000 telah disamun depan sebuah bank pagi tadi.
Wang itu dipercayai dikeluarkan dari sebuah bank tempatan oleh pengetua sekolah berkenaan di Pekan Semenyih pada pukul 10.10 pagi, secara bersendirian.
Difahamkan selepas selesai urusan tersebut pada pukul 11 pagi, pengetua terbabit meletakkan wang itu di bawah kerusi penumpang hadapan keretanya yang diparkir lebih kurang 30 meter dari bank.
Selepas itu, dia meninggalkan kereta tersebut dan ke restoran bersebelahan bank untuk membeli minuman.
Namun selepas 15 minit dan kembali ke kereta, didapati cermin kereta belakang sebelah kanan telah dipecahkan dan wang tersebut didapati hilang.
Sementara itu,  Ketua Polis Daerah Kajang, Asisten Komisioner Mohd. Zaid Hassan ketika dihubungi mengesahkan kejadian tersebut.

Jelas beliau,aduan itu diterima pada pukul 12.17 tengah hari daripada mangsa, lelaki tempatan berusia 50 tahun dan merupakan guru besar di sebuah sekolah di Semenyih. – KOSMO! ONLINE


Keluarga harap SAR cari kru kapal MV Dai Cat 06 hilang diteruskan
Oleh IVAN AMIRUL

16 Januari 2023, 8:50 pm
KOTA KINABALU – Ahli keluarga kepada kru kapal MV Dai Cat 06 berharap agar syarikat serta pihak terlibat tampil memberi penjelasan berhubung insiden berkenaan.
Menurut kakak kepada salah seorang kru kapal, Sandra Littor, 32, syarikat itu sehingga ke saat ini masih belum membuat apa-apa penjelasan termasuklah menjelaskan mengenai keadaan sebenar adik lelakinya, Derrent Littor yang 22 tahun.
Jelasnya, enam laporan polis telah dibuat iaitu satu daripada ejen kapal kargo di Lumut dan lima laporan lagi daripada keluarga kru kapal namun tiada perkembangan lanjut daripada pihak terlibat.
“Kami masih lagi tertanya-tanya kenapa? dan maklumat mengenai kejadian itu hanya diperoleh daripada Maritim Malaysia sahaja,” katanya ketika di kediamannya di Kampung Melawa di sini hari ini.
Menurutnya, pihak keluarga hanya mengetahui berkaitan kejadian kehilangan kapal kargo itu dari rakan sebelum berusaha sendiri untuk mendapatkan maklumat daripada pihak Maritim Malaysia (APMM).
Malahan Sandra berkata, beliau dimaklumkan bahawa operasi mencari dan menyelamat (SAR) kapal kargo MV Dai Cat 06 kini dihentikan oleh pasukan keselamatan Badan Nasional Pencarian dan Pertolongan (Basarnas) Indonesia.

“Saya sedih dan kecewa apabila mendapat makluman Operasi SAR ditamatkan dan hanya rondaan rutin dijalankan di perairan Indonesia dan Malaysia. Ini bermaksud tiada lagi SAR, sekiranya terdapat apa-apa petanda mereka akan aktif SAR semula.
“Oleh itu, kami mengharapkan supaya SAR diteruskan. Saya dan keluarga sentiasa positif bahawa adik dan empat kru lain sekarang ini sangat-sangat memerlukan bantuan,” katanya-KOSMO! ONLINE


Barang kes Ops Daulat Tanduo dijadikan arkib
Oleh IVAN AMIRUL

16 Januari 2023, 8:40 pm
LAHAD DATU – Sebanyak 483 barang kes melibatkan Op Daulat 2013 diserahkan kepada Muzium Polis Diraja Malaysia (PDRM) Sabah manakala 329 barangan lagi dilupuskan secara kekal.
Antara barang kes yang dilupuskan termasuklah barang kes itu termasuk senjata api dan peluru, pisau, parang, dokumen merangkumi pengenalan diri, risalah dan surat.
Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, semua langkah berkenaan diambil selepas keputusan panel hakim Mahkamah Persekutuan yang membenarkan sebahagian barang kes terbabit disimpan sebagai bahan sejarah.
“JSJ menerusi Jabatan Peguam Negara sebelum inu mengemukakan permohonan kepada Mahkamah Persekutuan agar semua rampasan dan barang kes Op Daulat diserahkan kepada PDRM untuk simpanan bahan sejarah.
“Panel hakim Mahkamah Persekutuan pada 15 Januari 2018 kemudiannya membenarkan permohonan melibatkan 812 eksibit dan barang kes Op Daulat dilupuskan dan sebahagian diserahkan kepada Muzium PDRM,” katanya ketika sidang selepas Majlis Pelupusan dan Penyerahan Barang Kes Op Daulat di Ibu Pejabat Polis Daerah (IPD) Lahad Datu hari ini.
Mengulas lanjut, Abdul Jalil memaklumkan sejumlah wang Peso bernilai 341,000 (RM27,000) turut diserahkan kepada Jabatan Perbendaharaan Negara mengikut arahan Mahkamah Majistret Lahad Datu yang dibuat pada 13 April 2013.-KOSMO! ONLINE


Mayat lelaki ditemui dalam keadaan kembung, membengkak
Oleh IVAN AMIRUL

16 Januari 2023, 9:53 pm
TAWAU – Mayat seorang lelaki dalam keadaan kembung serta membengkak ditemui di kawasan semak berhampiran Maktab Rendah Sains Mara (MRSM), Batu 5 hari ini.
Mayat dalam keadaan terlentang dan lengkap berpakaian itu ditemui orang awam yang kebetulan melalui kawasan itu sebelum memaklumkan penemuan berkenaan kepada pihak polis.
Beberapa keping gambar turut tular di media sosial memaparkan mayat mangsa yang lengkap berpakaian dalam keadaan kembung terbaring di kawasan semak.
Ketua Polis Daerah Tawau Asisten Komisioner Jasmin Hussin ketika dihubungi mengesahkan mengenai kejadian itu.
Katanya, siasatan sedang dijalankan dan akan mengeluarkan kenyataan media berhubung kejadian itu.-KOSMO! ONLINE


[VIDEO] Ribut Cyberjaya, bomba terima aduan empat pokok tumbang
Oleh MOHD RIDZAUDDIN ROSLAN

16 Januari 2023, 8:02 pm
CYBERJAYA- Jabatan Bomba dan Penyelamat (JBPM) Cyberjaya menerima aduan empat pokok tumbang dalam kejadian ribut yang berlaku di kawasan tersebut petang tadi.
Pegawai Kanan Bomba Kanan II JBPM Cyberjaya, Mahamad Ramdani Doriat berkata, insiden pokok tumbang itu dilaporkan berlaku di empat kawasan antaranya di Jalan Universiti Multimedia Malaysia selain berdekatan McDonald’s berhampiran Majlis Perbandaran Sepang (MPS).
“Aduan pertama kami terima kira-kira pukul 5.10 petang dan terus mengerahkan anggota ke tempat kejadian untuk melakukan kerja-kerja pembersihan bagi membolehkan aliran trafik bergerak seperti biasa.
“Kerja-kerja pembersihan pokok tumbang di empat lokasi terbabit juga turut dibantu oleh MPS dan keadaan kini telah kembali seperti biasa,” katanya ketika dihubungi Kosmo! tadi.
Katanya, tiada aduan berhubung kerosakkan kenderaan atau jentera dilaporkan ketika kejadian ribut itu.
Terdahulu tular di media sosial beberapa rakaman video yang dimuat naik orang ramai berhubung kejadian ribut hingga menyebabkan beberapa jalan terhalang akibat pokok tumbang.

Selain dilaporkan berlaku di Universiti Multimedia Malaysia, ribut itu juga dilihat membadai kawasan di sekitar Malakat Mall. – KOSMO! ONLINE


Penjawat awam jangan takut lapor salah laku
Oleh Abdul Rahman Razali

16 Januari 2023, 6:49 pm
Penjawat awam jangan takut lapor salah laku | 15 MINIT MMTV 16 JANUARI 2023.


Anwar menghadap Raja Perlis
Oleh NURUL IZZATI ZAINI

16 Januari 2023, 6:36 pm
PETALING JAYA – Perdana Menteri, Datuk Seri Anwar Ibrahim memuat naik gambar beliau menghadap Raja Perlis, Tuanku Syed Sirajuddin Putra Jamalullail di Istana Arau, Perlis hari ini.
Anwar yang juga Menteri Kewangan berkata, dalam sesi mengadap tersebut, beliau berbincang tentang soal pembangunan dan kemakmuran negara serta negeri Perlis.
“Menjunjung kasih Duli Yang Maha Mulia Tuanku Syed Sirajuddin Ibni Almarhum Tuanku Syed Putra Jamalullail, Raja Perlis atas perkenan menerima patik menghadap hari ini di Istana Arau.
“Mendoakan ke hadrat Allah Subhanahu Wa Ta’ala semoga DYMM Tuanku serta seluruh Kerabat Diraja sentiasa dilimpahi rahmat dan hidayah-Nya serta berada dalam keadaan sihat, sejahtera dan penuh kedaulatan. Dirgahayu Tuanku!,” ciapnya di akaun Twitternya.
Terdahulu media melaporkan Raja Perlis, Tuanku Syed Sirajuddin Jamalullail berkenan menerima sembah menghadap hormat Perdana Menteri, Datuk Seri Anwar Ibrahim di Balai Menghadap Biru, Istana Arau di sini hari ini.
Berangkat sama, Raja Muda Perlis, Tuanku Syed Faizuddin Putra Jamalullail.

Menurut kenyataan Istana Arau, Tuanku Syed Sirajuddin juga berharap sokongan dan komitmen yang tinggi daripada Kerajaan Persekutuan untuk menyokong secara berterusan kerajaan negeri Perlis dalam segala aspek terutama sekali kebajikan dan pembangunan negeri serta rakyat.
Baginda penuh yakin Anwar sebagai Perdana Menteri akan terus komited membantu Perlis. – KOSMO! ONLINE


Pembunuh bersiri Russia tawar diri sertai perang Ukraine
Oleh KOSMO!

16 Januari 2023, 6:30 pm
MOSCOW  — Seorang pembunuh bersiri paling kejam di Russia menawarkan diri untuk menyertai perjuangan tentera Presiden Vladimir Putin di Ukraine, lapor akhbar Mirror UK semalam.
Mikhail Popkov, 58, ingin menyertai skim kontroversi yang menyaksikan beribu-ribu pembunuh, perogol dan penjenayah lain menjadi tentera upahan.
Penjenayah akan dihantar untuk berperang bersama tentera Russsia sebagai pertukaran untuk pengampunan jika mereka terus berjuang dan bertahan hidup selama enam bulan.
Popkov merupakan seorang bekas anggota polis. Dia digelar ‘The Werewolf’ dan ‘Angarsk Maniac’ kerana kekejamannya dan telah membunuh 83 wanita.
Dia perintah menjalani hukuman penjara seumur hidup dengan tempoh tambahan sembilan tahun selepas tiga perbicaraan berasingan. Bagaimanapun, sumber polis percaya bahawa jumlah sebenar mangsa Popkov adalah hampir 200 orang.
Popkov memperkosa kebanyakan mangsanya yang berusia 18 hingga 50 tahun, sebelum membunuh mereka dengan kapak, tukul, pisau, pemutar skru dan penyodok.

Pihak berkuasa Russia telah membenarkan saluran televisyen kerajaan untuk menemu bual Popkov di penjara ketika dia merayu untuk menyertai tentera Putin.
Lelaki itu mendakwa dia mempunyai pengalaman radio-elektronik dari zamannya sebagai Tentera Merah.
Dia berharap untuk menyertai skim Kremlin yang telah membebaskan seramai 40,000 banduan.
“Saya tidak akan teragak-agak untuk menyertai perang di Ukraine,” kata Popkov ketika ditemu bual. – Agensi


Ada sebab ibu mentua ‘bersuara’ dalam media sosial – Puteri Sarah
Oleh NUR EMIRA SAIZALI

16 Januari 2023, 6:43 pm
KUALA LUMPUR – Melihat ibu mentuanya, Datin Fatimah Ismail lantang bersuara dalam media sosial, pelakon Puteri Sarah Liyana menegaskan tindakan tersebut dilakukan kerana terlalu kecewa dengan sikap anak sendiri, Syamsul Yusof berhubung isu perkahwinan keduanya dengan Ira Kazar.
Menurutnya, hati setiap wanita yang bergelar ibu pasti akan tergores apabila anak kandung sendiri sanggup membelakangkan keluarga terutama dalam urusan melibatkan perkahwinan kedua Syamsul.
“Saya faham sangat perasaan dia. Ramai kecam dia tetapi ada sebab mengapa dia bertindak sebegitu dan sedangkan netizen di luar sana tidak tahu situasi sebenar yang berlaku.
“Hanya saya, pihak belah sana (keluarga Ira) dan Jabatan Agama Islam Wilayah Persekutuan (JAWI) sahaya yang tahu mengenai isu ini,” katanya ketika ditemui di pekarangan Kompleks Mahkamah Syariah Wilayah Persekutuan di sini hari ini.
Ujar pelakon drama Melastik Ke Hatimu, mana-mana individu tidak akan melenting mengenai sesuatu perkara tanpa sebab.
“Tiada siapa yang marah atau meroyan secara tiba-tiba tanpa sebab.

“Sebelum anda semua kecam, cari dulu dan tanya apakah sebab sebenar dan mengapa saya berdiri di mahkamah hari ini,” ujarnya.
Kelmarin, isteri kepada pengarah dan penerbit tersohor, Datuk Yusof Haslam itu menyifatkan isteri kedua Syamsul iaitu Ira Kazar sebagai perampas kebahagiaan menantunya itu menerusi sebuah perkongsian Instagram Story.
Biarpun dilanda dugaan, Puteri Sarah bersyukur kerana mempunyai peminat yang sentiasa menyokong perjalanan karier seni termasuk mengambil berat tentang konflik rumah tangga yang dihadapi ketika ini.
“Saya bersyukur sangat dengan sokongan tanpa henti peminat yang sentiasa berada di belakang. Terima kasih sekali lagi,” katanya.
Terdahulu, Puteri Sarah hadir ke mahkamah dengan ditemani dua adiknya dan peguam syarie, Datuk Akberdin Abdul Kader bagi memfailkan perceraian terhadap Syamsul hari ini.
Pada 6 Januari lalu, pergolakan rumah tangga pasangan terbabit memasuki episod baharu apabila Syamsul mengaku sudah bernikah dengan Ira di Thailand berwalikan bapa pengantin perempuan, Kazar Saisi.
Pengakuan tersebut mengundang reaksi negatif daripada orang ramai, termasuk ibu bapa Syamsul yang tidak merestui perkahwinan kedua anak sulungnya itu.
Syamsul dan Puteri Sarah mendirikan rumah tangga pada 8 Mac 2014 serta dikurniakan dua cahaya mata, Syaikul Islam, 5, dan Summayah, 3. – KOSMO! ONLINE


1,000 kota purba Maya ditemui di hutan Guatemala
Oleh KOSMO!

16 Januari 2023, 8:30 pm
BANDAR GUATEMALA – Sisa-sisa peninggalan hampir 1,000 penempatan era Tamadun Maya ditemui tersembunyi di bawah hutan hujan Guatemala, lapor akhbar Mirror UK semalam.
Penyelidik menemui 964 tapak arkeologi dalam radius 1,683 kilometer persegi di bahagian selatan lembangan Mirador-Calakmul Karst yang turut meliputi kawasan di Mexico.
Kira-kira 417 tapak arkeologi tersebut yang kebanyakannya dibina pada era Praklasik iaitu 2,000 tahun lalu, dikenal pasti sebagai bandar, pekan dan kampung purba.
Ia ditemui melalui satu tinjauan udara menggunakan teknologi Pengesanan dan Jarak Cahaya (LiDAR) iaitu kaedah imbasan menggunakan cahaya daripada denyutan laser untuk melakukan ukuran.
Semasa tinjuan, pasukan penyelidik menemui jalan-jalan bertingkat berukuran lebih 160 kilometer (km) yang menghubungkan banyak kawasan penempatan.
Mereka juga menemui seni bina monumental, kemudahan pengumpulan air, bangunan istiadat, piramid, istana, pelantar, struktur kediaman, takungan dan terusan di lokasi sama.

Kira-kira 30 gelanggang bola dikesan di lokasi tersebut yang menunjukkan penduduk di kawasan itu bermain beberapa jenis sukan.
Penemuan itu menyanggah kajian terdahulu bahawa penempatan di Tanah Rendah Maya itu hanya dihuni sebilangan kecil penduduk.
Ia juga membuktikan bahawa masyarakat Maya sebenarnya jauh lebih padat dan teratur daripada yang dipercayai sebelum ini.
Kajian itu diketuai oleh ahli arkeologi dari Universiti Negeri Idaho, Richard D. Hansen dan diterbitkan dalam jurnal Ancient Mesoamerica.
Pasukan penyelidik itu berkata, mereka menemui bukti ‘kuasa ekonomi, politik, dan sosial yang luar biasa’ serta ‘ideologi agama dan politik yang bersatu dan homogen’. – Agensi


Pelajar jatuh sungai selamatkan telefon dahulu
Oleh KOSMO!

16 Januari 2023, 8:00 pm
JAKARTA – Sebuah klip video tular di media sosial Indonesia memaparkan situasi dua pelajar perempuan yang terjatuh ke dalam sungai ketika menaiki rakit, namun mengutamakan keselamatan telefon bimbit mereka, lapor program berita Liputan6.
Video itu dimuat naik dalam akaun Twitter @ndagels.
Seorang lelaki kelihatan mengemudi sebuah rakit untuk membawa dua pelajar perempuan menyeberangi sungai.
Ketika dua pelajar itu menaiki rakit tersebut, salah seorang daripadanya hilang keseimbangan lalu mereka terjatuh ke dalam sungai.
Ketika terjatuh, seorang pelajar dilihat mengangkat telefon bimbitnya tinggi ke udara walaupun tubuhnya sudah berada dalam air.
Pengemudi rakit yang melihat kejadian tersebut bergegas membantu dua pelajar itu selepas mereka terjatuh.

Video itu mendapat perhatian netizen di ruangan komen.
“Badan basah tinggal dilap saja, telefon basah perlu keluar biaya,” komen seorang netizen.
“Jatuh tidak mahu bersendirian, mahu diajak rakan,” komen netizen lain. – Agensi


171,000 kenderaan di Lebuh Raya KL-Karak mulai Jumaat ini
Oleh AZMI NORDIN

16 Januari 2023, 6:45 pm
GOMBAK – Polis Selangor mengenal pasti berapa lokasi di negeri ini akan mengalami kesesakan ekoran penduduk Lembah Klang pulang ke kampung sempena Tahun Baharu Cina, Ahad ini.
Pemangku Ketua Polis Selangor Datuk S Sasikala Devi berkata, antara lokasi yang dijangka sesak adalah daerah Sabak Bernam, Klang Utara, Kuala Selangor, Ampang Jaya dan Gombak.
“Lokasi yang telah dikenal pasti kerap berlaku kesesakan adalah di Jalan Lingkaran Tengah 2 (Ampang Jaya), Plaza Tol Gombak (Gombak), Jalan Klang – Teluk Intan (Sabak Bernam, Klang Utara, Kuala Selangor),” katanya dalam sidang akhbar selepas melancarkan Op Selamat sempena Tahun Baru Cina di Plaza Tol Gombak, di sini, hari ini.
Menurut Sasikala Devi, aliran trafik di Lebuh Raya Kuala Lumpur -Karak juga akan sesak kerana sebanyak 171,000 kenderaan akan menggunakan laluan tersebut pada Jumaat ini.
“Angka tersebut adalah jangkaan purata harian trafik puncak berbanding purata harian sebanyak 100,000 kenderaan setiap hari.
“Seramai 828 pegawai dan anggota polis akan bertugas sepanjang tempoh perayaan tersebut dan saman akan dikeluarkan bagi mereka yang melakukan kesalahan jalan raya,” katanya.

Mengulas mengenai kadar kemalangan, Sasikala Devi berkata, kemalangan di negeri ini menurun apabila 2,810 kemalangan direkodkan semasa Ops Selamat Tahun Baharu Cina pada 2022.
“Dalam tempoh sama pada 2020, sebanyak 4,184 kemalangan telah direkodkan diikuti sebanyak 21 kemalangan maut dalam tempoh perayaan yang sama tahun lalu, berbanding 22 kemalangan maut direkodkan pada 2020,” katanya.-KOSMO! ONLINE.


Lelaki lalok pandu van tayar ‘berapi’ 10 kilometer
Oleh KOSMO!

16 Januari 2023, 7:30 pm
BANGKOK –  Seorang lelaki berusia 29 tahun di Thailand ditahan polis selepas memandu sebuah van tanpa tayar depan di bahagian kiri kenderaan itu sejauh 10 kilometer (km), lapor laman berita Thaiger semalam.
Polis menerima laporan mengenai van jenama Toyota Commuter daripada pengguna jalan raya sekitar pukul 9 pagi (waktu tempatan) semalam.
Saksi melihat bahagian van tanpa satu tayar itu mengeluarkan percikan api ketika ia dipandu sejauh 10 kilometer di lebuh raya paling sibuk di Phuket, Thepkrasattri Road.
Berdasarkan nombor platnya, van itu dikenal pasti sebagai kenderaan pengangkutan awam yang didaftarkan di Phuket.
Polis Tha Chatchai telah menyediakan pusat pemeriksaan khusus di Mai Khao untuk menangkap lelaki berkenaan. Dia berjaya dihentikan dan ditangkap di lokasi kejadian.
Setelah digeledah polis, pemandu bernama Pichai Klomsanoh itu didapati memiliki 12 pil methamphetamine (dikenali sebagai Yaba di Thailand) dan mengaku mengambil tiga biji sebelum perjalanan.

Mereka membawanya ke Pusat Pemeriksaan Phuket di mana dia didapati positif dadah.
Dia dibawa dalam tahanan ke Balai Polis Tha Chatchai dan menghadapi pertuduhan memandu di bawah pengaruh dadah dan memiliki dadah kategori satu (methamphetamine). – Agensi


Isteri sangka diculik, suami rupanya sekatil bersama kekasih
Oleh KOSMO!

16 Januari 2023, 7:00 pm
WOLLONGONG, AUSTRALIA – Seorang lelaki di Australia memalsukan penculikannya sendiri dan menipu isterinya demi meraikan sambutan Tahun Baharu bersama kekasih gelap, lapor portal berita MailOnline.
Paul Iera, 35, ditahan Khamis lalu dan didakwa sengaja membuat pengakuan palsu.
Menurut polis, Iera meninggalkan rumahnya sejurus sebelum sambutan Tahun Baharu sekitar pukul 11.45 malam (waktu tempatan), 31 Disember tahun lalu.
Dia memberitahu isterinya bahawa ingin berjumpa dengan seorang lelaki di Dapto, selatan Wollongong.
Bagaimanapun, pasangannya menerima pesanan ringkas daripada seseorang yang menggelar dirinya sebagai ‘pekerja seks’, yang mendakwa telah menculik Iera.
Ketika perbicaraan di mahkamah, ‘pekerja seks’ tersebut dikatakan mempunyai ‘sejarah’ dengan Iera. Dia turut menghantar beberapa pesanan ringkas kepada isteri lelaki itu bagi memaklumkan mengenai penculikan itu.

Isteri Iera percaya bahawa pekerja seks itu menahan suaminya sebagai tebusan kerana mahukan   sebuah motosikal  berharga  lebih AUS$7,000 (RM21,088). Wanita tersebut kemudian melaporkan perkara itu kepada polis.
Detektif polis melancarkan siasatan dengan memeriksa rakaman televisyen litar tertutup (CCTV) dan bercakap dengan beberapa saksi.
Namun, mereka mendapati bahawa di antara selang waktu pesanan ringkas dihantar kepada isteri Iera, rakaman CCTV menunjukkan dia tiba bersama kekasihnya di kediaman wanita berkenaan di Dombarton.
Iera memakai singlet bola keranjang dan membawa telefon bimbit serta satu beg pakaian untuk bermalam.
“Kami mendapati bahawa lelaki berkenaan secara sengaja mereka-reka cerita mengenai penculikannya,” kata Polis New South Wales.
Pasukan penyiasat juga percaya lelaki tersebut sengaja menipu penculikannya kerana ingin menyambut malam Tahun Baharu bersama wanita simpanannya selepas meneliti rekod panggilan telefon suspek.
Majistret Chris McRobert menyifatkan kes itu sebagai ‘agak luar biasa’, namun membenarkan Iera diikat jamin. Dia perlu kembali ke mahkamah untuk sesi perbicaraan seterusnya pada hujung bulan ini. – Agensi


Pekerja kedai makan maut motosikal rempuh ‘King’
Oleh DIYANATUL ATIQAH ZAKARYA

16 Januari 2023, 5:36 pm
ALOR GAJAH – Seorang pekerja kedai makan maut selepas motosikal yang ditunggang merempuh sebuah kereta jenis Perodua Myvi di Jalan Dato’ Dol Said, di sini, hari ini.
Dalam kejadian pada pukul 11.40 pagi itu, mangsa, Mohd. Rostam Ghazalli, 41, meninggal dunia di lokasi akibat parah di kepala.
Ketua Polis Daerah Alor Gajah, Superintendan Arshad Abu berkata, kemalangan dipercayai berlaku ketika mangsa yang menunggang motosikal Yamaha Y15 dalam perjalanan dari arah Kelemak ke Alor Gajah.
“Kemalangan berlaku apabila sebuah kereta Perodua Myvi dari arah Alor Gajah menghala ke Sekolah Rendah Naning membelok untuk masuk ke simpang kanan.
“Mangsa yang datang dari arah Kelemak bagaimanapun merempuh pintu sebelah penumpang kereta tersebut menyebabkannya parah.
“Lelaki itu disahkan meninggal dunia di tempat kejadian,” katanya ketika dihubungi pemberita di sini, hari ini.

Tambahnya, pemandu kereta iaitu seorang suri rumah berusia 37 tahun turut cedera pada hidung dan menerima rawatan di Hospital Alor Gajah.
“Mayat mangsa dihantar ke hospital sama untuk dibedah siasat. Kes disiasat mengikut Seksyen 41(1) Akta Pengangkutan Jalan 1987,” katanya.-KOSMO! ONLINE


Lelaki pancing jerung panik jadi ‘umpan’
Oleh KOSMO!

16 Januari 2023, 6:00 pm
JAKARTA – Sebuah klip video tular di media sosial Indonesia memaparkan dua lelaki bernasib malang apabila terjatuh ke dalam laut ketika memancing ikan jerung, lapor laman berita Suara.com.
Video itu dimuat naik dalam akaun Instagram @hak.indo.
Dua lelaki itu dirakam berada di atas sebuah pelampung hijau untuk menangkap ikan sementara disaksikan oleh beberapa rakan mereka.
Ketika bekerjasama menarik jerung memakan umpan, pelampung yang mereka naiki hilang keseimbangan lalu terbalik.
Kedua-dua lelaki itu kelihatan panik kerana jatuh berdekatan ikan jerung tersebut. Mereka berusaha menyelamatkan diri walaupun jerung itu terlepas daripada tangkapan.
Rakan-rakan yang berada di atas bot itu kemudian mentertawakan mereka.

Video itu mendapat perhatian netizen di ruangan komen.
“Jerung: wah mukbang,” komen seorang netizen.
“Niat memancing malah bertukar menjadi umpan,” komen netizen lain. – Agensi


Warga emas maut jatuh pokok kelapa
Oleh ROHANA MOHD. NAWI

16 Januari 2023, 6:20 pm
TUMPAT – Seorang warga emas maut selepas dipercayai terjatuh semasa sedang memetik buah kelapa di sebatang pokok setinggi 20 meter di Kampung Jal Kechik di sini hari ini.
Dalam kejadian kira-kira pukul 10 pagi itu, mangsa, Abdul Mutalib Hussin, 69, ditemui dalam keadaan terbaring di bawah pokok kelapa oleh pemilik kebun.
Ahli keluarga mangsa, Sabri Ya, 56, berkata, mangsa sedang memetik buah di kebun itu sebelum dipercayai terjatuh dari pokok kelapa.
“Saya terus bergegas ke lokasi kejadian sebelum mendapati Abdul Mutalib sudah berada dalam keadaan terbaring tidak sedarkan diri di bawah pokok kelapa. Pihak polis kemudian membawa mayat mangsa dibawa ke Hospital Tumpat di sini untuk siasatan lanjut,” katanya ketika dihubungi Kosmo! hari ini.
Menurut Sabri, jenazah mangsa dijangka dikebumikan di Tanah Perkuburan Islam Jal Kechik di sini petang ini.
Sementara itu, Ketua Polis Daerah Tumpat, Asisten Komisioner Amran Dolah ketika dihubungi mengesahkan pihaknya menerima laporan berhubung kejadian itu. – KOSMO! ONLINE


Piala Dunia: Malaysia bangkit kalahkan Chile
Oleh MUHAMMAD ZUHAILY BADLISHAH

16 Januari 2023, 5:36 pm
ROURKELA – Malaysia terpaksa bangkit dua kali daripada ketinggalan untuk menewaskan Chile 3-2 dalam perlawanan yang penuh mendebarkan pada aksi kedua Kumpulan C di Stadium Hoki Birsa Munda sebentar tadi.
Chile membuka tirai jaringan menerusi Juan Amoroso pada minit ke-20 sebelum Muhammad Razie Rahim mengikat kedudukan buat Malaysia enam minit kemudian.
Martin Rodriguez kembali meletakkan Los Diablos di hadapan tiga minit kemudian sebelum Malaysia sekali lagi menyamakan kedudukan melalui Ashran Hamsani pada minit ke-41.
Penyerang lincah, Norsyafiq Sumantri muncul wira apabila meledak gol kemenangan Malaysia pada minit ke-42 selepas gol ketiga Chile dibatalkan pengadil ketika permainan berbaki tujuh minit lagi sebelum tamat.
Kemenangan dramatik itu kini meletakkan skuad negara sebelah kaki ke pusingan seterusnya walaupun berbaki satu lagi aksi terakhir Kumpulan C menentang New Zealand di Stadium Kalinga, Bhubaneswar pada Khamis ini. – KOSMO! ONLINE